Summary: Suurvaltojen väliset jännitteet ovat kasvaneet erityisesti Ukrainan kiristyneen tilanteen vuoksi. Tammikuussa Ukrainasta neuvottelevat Venäjän kanssa myös Nato ja Etyj.

Yhdysvallat ja Venäjä keskustelevat ydinasevalvonnasta ja Ukrainan tilanteesta tammikuun 10. päivänä, kertoo nimettömänä pysyvä Valkoisen talon kansallisen turvallisuuden edustaja uutistoimisto AFP:lle. AFP:n mukaan edustaja antoi kommenttinsa sillä ehdolla, ettei hänen nimeään kerrota julki.
 – Kun istumme alas neuvottelupöytään, Venäjä voi nostaa esiin omat huolensa ja me myös voimme nostaa esiin huolemme Venäjän toiminnasta, edustaja sanoi.
 AFP:n mukaan 10. tammikuuta pidettävät neuvottelut ovat osa strategista turvallisuuskeskustelua, joka alkoi Yhdysvaltojen presidentin  Joe Bidenin  ja Venäjän presidentin  Vladimir Putinin  välillä viime kesäkuussa Sveitsin Genevessä.
 Edustajan mukaan Venäjän ja sotilasliitto Naton edustajien on määrä tavata tammikuun 12. päivänä ja Venäjän ja Euroopan turvallisuus- ja yhteistyöjärjestö Etyjin edustajien puolestaan sitä seuraavana päivänä. Niissä tapaamisissa on tarkoitus keskittyä nimenomaan Ukrainan tilanteeseen.
 Toisen nimettömänä pysyttelevän korkean Valkoisen talon virkailijan mukaan 10. tammikuuta tulevassa tapaamisessa pääpaino on kylmän sodan jälkeisten ydinaseiden valvontasopimusten elvyttämisessä, sillä se on strategisen turvallisuuskeskustelun keskiössä. Neuvotteluissa on tarkoitus myös sivuta Ukrainan tilannetta.
 Jo ennen joulua AFP uutisoi lähteidensä tietojen perusteella, että Yhdysvallat on valmis aloittamaan neuvottelut Venäjän kanssa mahdollisesti lähiviikkoina.
 Neuvotteluihin osallistujista ei vielä tietoa
 Maiden väliset jännitteet ovat kasvaneet erityisesti Ukrainan kiristyneen tilanteen vuoksi. Venäjä on keskittänyt kymmeniätuhansia sotilaita Ukrainan rajojen läheisyyteen, mikä on aiheuttanut Ukrainassa ja Yhdysvaltojen liittolaisissa pelkoja siitä, että Venäjä valmistelee hyökkäystä Ukrainaan.
 Venäjä on presidentti Putinin suulla kiistänyt hyökkäysaikeet ja sanonut joukkojen olevan puolustamassa Venäjää vihamielisiltä läntisiltä armeijoilta.
 Valkoisen talon kansallisen turvallisuuden edustaja sanoi AFP:lle, ettei Ukrainan etuja jätetä huomioimatta missään mahdollisissa sopimuksissa eikä neuvotteluihin sisälly asioita muistakaan Yhdysvaltojen kumppaneista tai liittolaisista ilman, että ne ovat läsnä.
 Toistaiseksi ei ole tiedossa, ketkä edustavat eri osapuolia 10. tammikuuta järjestettävässä neuvottelussa.
 Lue lisää:
 Venäläiset pelkäävät maailmansotaa, mutta monien nuorten mielestä sota on ajan tuhlausta: "On yhä enemmän nuoria, jotka kannattavat rauhaa"
 Venäjä sanoo vetäneensä Ukrainan rajan tuntumasta takaisin yli 10 000 sotilasta
 Venäjän mukaan sen konsulaattiin Ukrainassa tehtiin polttopulloisku, suurlähetystö lähetti protestikirjeen Ukrainalle
 Putin jatkoi Naton syyttelyä: "Te vaaditte minulta takuita, teidän tässä pitää antaa takuita" – Yle seurasi jokavuotista mediaspektaakkelia

Yhdysvallat ja Venäjä neuvottelevat Ukrainan kriisistä ja ydinaseista tammikuussa


Summary: Kerromme päivän uutiset ja puheenaiheet nopeasti.

Pääsenkö konserttiin, kirjastoon tai uimaan? Tarkista tästä alueesi tuoreimmat koronarajoitukset – tiukennuksia luvassa monin paikoin
 Koronarajoitukset ovat jälleen tiukentumassa  useilla alueilla. Uudellamaalla ja Päijät-Hämeessä tulevat tänään tiistaina voimaan entistä kovemmat rajoitukset. Aiempaa tiukemmista määräyksistä on päätetty myös Kymenlaaksossa. Monilla muilla alueilla odotetaan aluehallintovirastojen päätöksiä, jotka valmistunevat välipäivien aikana.
 Viherkasvien kotimainen tuotanto moninkertaistui korona-aikana – harrastaja kiittää, sillä kasvien hinta laskee
 Peikonlehti on Mari Liedeksen ensimmäinen kasvi. Liedes on itse rakentanut valaisimen kasvin yläpuolella. Jarkko Heikkinen / Yle
 Viherkasveja ja kukkia ostetaan nyt enemmän kuin koskaan.  Kotimaisten huonekasvien kysyntä  on kasvanut, sillä niillä on pienemmät päästöt ja kuljetuskustannukset kuin ulkomailta tuoduilla kasveilla. Viherkasviharrastaja  Mari Liedes  iloitsee kehityksestä, sillä kotimainen tuotanto laskee kasvien hintoja.
 Siirtolaisten kuolemat Englannin kanaalissa järkyttävät rannikon asukkaita
 Britannian rajaviranomaisten pelastamia siirtolaisia Doverissa joulukuussa 2021.  Stuart Brock / AOP
 Englannin kanaalin rannalla asuvia brittejä huolestuttavat meren yli pyrkivien siirtolaisten kuolemat. Hukkumiset ovat lisääntyneet, koska kanaalin ylitystä yrittävien määrä on noussut.
 Podcastien suosio myllää Ylen radiotarjontaa
 Podcastien suosio kasvaa Suomessa. Yle
 Podcastien suosio  on voimakkaassa kasvussa Suomessa. Tilanne heijastuu myös perinteiseen lähetysvirtaradioon. Yle Puhe alkaa lähettää vuodenvaihteen jälkeen podcasteja, kun juonnetut, suorat ohjelmat loppuvat kanavalla.
 Tuuli yltyy, muuten lauhtuu

 Eteläinen tuuli voimistuu ja sää lauhtuu selvästi eteläosasta alkaen. Samalla maan yli liikkuu vähäisiä lumisateita pohjoiseen. Sateiden seassa voi olla paikoin jäätävää tihkua. Pohjoisessa pakkasta on vielä tiistaina reilusti.
 Voit lukea lisää säästä  Ylen sääsivuilta .

Herätys: Koronarajoitukset kiristyvät | Siirtolaisia hukkuu Englannin kanaaliin yhä enemmän | Yle Puhe alkaa lähettää podcasteja


Summary: 27 ihmisen kuolema suuronnettomuudessa marraskuussa herätti Britannian kansan Englannin kanaalin siirtolaistilanteeseen.   Ratkaisuja vaikeuttavat sekä poliittisen tahdon puute että pakolaislainsäädäntö.

Folkestone  Lapset leikkivät rannan aalloissa lauhana joulukuun päivänä Sunny Sands-rannalla Folkestonessa Englannin kaakkoisrannikolla. Ranska siintää horisontissa vain 50 kilometrin päässä.
 Folkestonessa asuvalle  David Harelle  on ollut shokki, että paikallisille niin ystävällinen meri on muuttunut tragedioiden näyttämöksi.
 – Suurin osa ihmisistä on hyvin järkyttyneitä. Ei kukaan halua 27 ihmisen kuolevan. Osa heistä oli hyvin nuoria, eläkkeellä oleva valokuvaaja kertoo.
 Folkestonessa asuva David Hare on järkyttynyt merellä tapahtuneista kuolemantapauksista.  Pasi Myöhänen / Yle
 Kolme marraskuun turman uhreista oli lapsia. Koko vuonna 35 kanaalin yritystä ylittänyttä siirtolaista sai surmansa merionnettomuuksissa.
 Järkytyksen lisäksi vallalla on tyytymättömyys hallitukseen. Lontoosta päiväreissulle tullut  Dionne Findley  toivoo laajempaa valvontaa.
 – En ymmärrä miksi emme valvo vesiämme paremmin. Ihmiset eivät ylittäisi kanavaa turvattomilla tavoilla, jos ihmissalakuljettajat saataisiin kiinni ja heille annettaisiin kovat rangaistukset, Findley sanoo.
 Matkaa Britannian puolelta Ranskaan on Folkestonessa vain viitisenkymmentä kilometriä.  Pasi Myöhänen / Yle
 Ylittäjien määrä kasvaa kun muut reitit tukitaan
 Tragedioista tuli tänä kuluneena vuonna lähes väistämättömiä, sillä ylitystä yrittävien siirtolaisten määrä on kasvanut rajusti. Ainakin 26 000 siirtolaista ylitti kuluneena vuonna Englannin kanaalin pienaluksilla. Määrä on yli kolminkertainen edellisvuoteen verrattuna.
 Lähes kaikki kanaalin ylittäjät hakevat Britanniasta turvapaikkaa. Kasvaneen ylittäjämäärän takana on lähtömaiden huonontunut tilanne.
 Britanniaan matkustaminen on vaikeutunut monin tavoin muun muassa koronapandemian ja Ranskan puolella tiukentuneen satamavalvonnan vuoksi.
 Samalla ihmissalakuljettajat ovat yhä useammin ryhtyneet tarjoamaan ylitystä merikelvottomilla ilmatäytteisillä veneillä.
 Oxford Migration Observatoryn tutkija Peter William Walsh selvittää, että lähes kaikki pienveneillä Britanniaan saapuneet hakevat turvapaikkaa. Walshin mukaan hakijoita tulee nyt ennen kaikkea Iranista, Eritreasta ja Syyriasta. Hakemusten hyväksymisprosentti on korkea.  Pasi Myöhänen / Yle
 Myös Britannian EU-ero brexit on osasyy, kertoo Oxford Migration Observatoryn tutkija  Peter William Walsh .
 – Turvapaikanhakijat kertovat haastatteluissa tietävänsä sen, että Britannia ei ole enää EU:n turvapaikkasääntöjen piirissä. He uskovat, että heitä ei palauteta Ranskaan, jos he pääsevät Britannian kamaralle, tohtori Walsh kertoo.
 Sunny Sands -ranta Folkestonessa on paikallisten kokoontumispaikka, jolle on saapunut lukuisia siirtolaisten aluksia. Rannalla on nähty siirtolaisia vastustavia ja heitä puolustavia mielenilmauksia.  Pasi Myöhänen / Yle
 Britannia ei ole onnistunut sopimaan uusista palautussäännöistä EU:n tai yksittäisten jäsenmaiden kanssa. Tänä vuonna vain viisi turvapaikanhakijaa on palautettu Britanniasta EU-maihin, kun edellisvuosina määrä on ollut vuositasolla useita satoja.
 Politiikka ja siirtolaislait ratkaisujen tiellä
 Britannian vetovoima tuskin katoaa, sillä siirtolaisia houkuttelevat maahan niin sukulaissuhteet kuin helpoksi koettu englannin kieli.
 Pakolaisjärjestöt toivovat ratkaisuksi turvallisia reittejä turvapaikan hakemiseen: joko niin että Britanniaan järjestettäisiin väliaikainen viisumi - tai niin että hakemus tehtäisiin Euroopan mantereen puolella suurlähetystöissä.
 Siirtolaisuutta tutkiva tohtori Walsh ei usko tämän ratkaisun etenevän.
 – En ole nähnyt poliittista tahtoa tähän. Hallitus katsoo tällaisen johtavan hakemusten määrän nousuun. Britannia pyrkii monien muidenkin hallitusten tavoin vähentämään turvapaikanhakijoiden määrää, arvioi Walsh.
 Britannian hallitus pyrkii sen sijaan koventamaan valvontaa ja lainsäädäntöä.
 Rannikon jatkuva valvominen Ranskan puolella on kuitenkin käytännössä mahdotonta lähes kahdensadan kilometrin alueella.
 Alusten käännyttämisen tiellä ovat niin lailliset esteet kuin turvallisuuskysymykset.
 Britannian hallitus on suunnitellut jopa veneillä saapuvien turvapaikanhakijoiden asettamista rikossyytteisiin, jotta kanaalin ylitysinto vähenisi.
 Oxford Migration Observatoryn  Peter William Walsh  näkee tämän lähestymistavan vaikeana.
 – Se sotii YK:n pakolaissopimusta vastaan. Lisäksi pelotteen luominen ei toimi, jos tieto mahdollisista syytteistä ei kantaudu siirtolaisten korviin.
 Turvapaikanhakijoita muita Euroopan suuria maita vähemmän
 Britanniassa turvapaikanhakijoiden määrä on huomattavasti pienempi kuin muissa suurissa Euroopan maissa. Suurin osa pakolaisista jää Ranskaan tai esimerkiksi Saksaan, eikä lähde yrittämään kanaalin ylitystä.
 Syyskuun lukujen mukaan noin 37 000 haki Britanniasta turvapaikkaa vuoden aikana. Saksassa hakijoiden vuosimäärä oli viimeisimpien lukujen mukaan yli 120 000 ja Ranskassa reilut 93 000.
 Samalla kokonaismaahanmuuton taso Britanniassa on vähentynyt miinusmerkkiseksi niin EU-eron kuin koronaepidemian vuoksi.
 Siirtolaiset jakavat kuitenkin mielipiteitä. Folkestonen rannoilla on nähty siirtolaisten vastustajia, jotka videoivat tulijoita ja tiukkaavat heiltä syitä Britanniaan saapumiseen.
 Alueella toimii myös aktiivisia pakolaisjärjestöjä, jotka auttavat turvapaikanhakijoita ja tarkkailevat rannikkovartioston toimia.
 Pasi Myöhänen / Yle
 David Hare katsoo, että vallitseva tunne on huoli kanaalin ylityksen yrittäjistä.
 – Minun puolestani he saavat tulla, kunhan menevät töihin ja maksavat veronsa. En haluaisi olla heidän kengissään myrskyisenä päivänä, sillä kanaali on vaarallinen.
 Britannian rajaviranomaisten pelastamia siirtolaisia Doverissa joulukuussa 2021.  Stuart Brock / AOP
 Pelkona Englannin kaakkoisrannikolla on se, että tragedioita nähdään myös alkavana vuonna, sillä kanaalin ylitysinto ei näytä laantuneen edes talvikuukausina.
 Pelkästään jouluaaton ja joulupäivän välisenä yönä rannikolle saapui 150 siirtolaista.
 Lue myös:
 Ranska ja Britannia aikovat kiristää siirtolaisten ylitysyritysten vastaisia toimia Englannin kanaalilla
 Ranskalainen urheilutarvikeketju lopettaa kanoottien myynnin pohjoisissa liikkeissään – pyrkii hillitsemään Englannin kanaalin ylitysyrityksiä

Englannin kanaalissa on kuollut tänä vuonna  ennätysmäärä ihmisiä – ja ratkaisujen puuttuessa alkava vuosi voi tuoda lisää uhreja


Summary: Podcastien suosio näkyy sekä Yleisradiossa että kaupallisilla radiokanavilla. Podcastien kuuntelu on voimakkaassa kasvussa Suomessa.

Audion suosio kasvaa Suomessa, ja ihmiset kuuntelevat yhä enemmän podcasteja, tallennettuja ohjelmia, kuten jo kertaalleen radiossa lähetettyjä jaksoja ja esimerkiksi äänikirjoja. Podcastien ja tallennettujen ohjelmien suosio heijastuu myös perinteiseen lähetysvirtaradioon. Ylen kuuntelijämääriltään pienin radiokanava, Yle Puhe, muuttuu vuodenvaihteessa podcastien ja tallennettujen ohjelmien radiokanavaksi.
 Osa kanavan nykyisistä, juonnetuista ohjelmista jatkaa uudistuksen jälkeen Yle Radio 1:llä.
 – Ylessä täytyy olla audiotarjontaa myös niille kohderyhmille, jotka eivät kuuntele radiokanaviamme. Niinpä osa radiotuotannosta siirretään Areena-edellä tuotettavaan audioon ja Yle Puhe tarjoaa sitten jatkossa näitä hyviä sisältöjä, Ylen radio- ja audiopäällikkö  Jonna Ferm  sanoo.
 Podcastit ovat kaikkein suosituimpia alle 30-vuotiaiden keskuudessa, ja nuorimmissa ryhmissä kuuntelu menee jo perinteisen radion ohi.
 Vaikka podcastien ja muiden äänitallenteiden suosio kasvaa, radion kuuntelu ei ole kuitenkaan laskenut samassa suhteessa. Päin vastoin. Kokonaiskuuntelu nousee.
 Ylen radio - ja audiopäällikkö Ferm pitää tilannetta hyvänä.
 – En suostu itse näkemään vastakkainasettelua podcastien tai radion ja radio-ohjelmien välillä. Kysymys on äänen kuluttamisesta erilaisilla alustoilla.
 Naiset tulivat miesten perässä podcastien pariin
 Podcastit kiinnostavat luonnollisesti myös kaupallista radiota ja sitä kautta mainostajia.
 Kaupallisen radion edunvalvoja Radiomedia on tutkinut kahdesti suomalaisten podcast-käyttäytymistä. Tuorein kyselytutkimus julkaistiin vuonna 2020. Kyselyn kohteena oli vajaat kaksituhatta ihmistä.
 – Podcastit ovat iso keskustelu kaupallisessa radiossa. Podcastit kiinnostavat mainostajia todella paljon, ja mainostajat haluavat tietää niiden mahdollisuuksista, Radiomedian tutkimus- ja kehityspäällikkö  Riina Aho  sanoo.
 Hän kertoo, miten aluksi miesten omima podcast muuttui myös naisten välineeksi. Naisista tuli podcastien kuuntelijoita, kun sisällöt laajenevat.
 – Naisten ja miesten suosituimpien podcastien kesken on isoja eroja. Ihmissuhteita ja perheasioita käsittelevät podcastit tekivät ison loikan kahden viime tutkimuksen välillä. Tutkimukset tehtiin vuosina 2018 ja 2020.
 Podcastien kuuntelu nousi huomattavasti vuosien 2018 ja 2020 välillä.
 – Minuutit kasvoivat merkittävästi, samoin tavoittavuus. Suomalaiset kuuntelevat tällä hetkellä podcasteja noin kolme tuntia viikossa, Aho sanoo.
 Podcastien tekijät matkivat radiota sosiaalisuudessa
 Podcasteja käännetään jo englannista suomeksi, ja markkinoilla on myös maksullisia podcasteja. Yhdysvaltalaisen Applen podcast-palvelussa on tarjolla 57 miljoonaa erillistä jaksoa.
 Radiomediassa seurataan myös kansainvälisiä podcast-markkinoita.
 – Siellä on selkeitä trendejä, kuten podcastin sosiaalisuus. Se kasvaa, Aho sanoo.
 Kun kuuntelijat ovat päässeet jo vuosikymmenien ajan mukaan radiolähetykseen, sama palvelu tekee tuloaan podcasteihin.
 – Se tarkoittaa sitä, että tekijät ovat yhteydessä podcastin kuuntelijoihin. Podcastien tilaaminen tulee myös todennäköisesti kasvamaan, ja ihmiset ovat mahdollisesti valmiita jopa maksamaan mieleisestä podcast-sarjastaan vähän niin kuin äänikirjoista, Aho toteaa.
 Hän uskoo, että kaupallisilla podcast-markkinoilla nähdään pian tilanne, jossa tietyt podcastit on kuunneltavissa vain tietyiltä alustoilta.
 – Nämä muutokset nähdään varmaan jo ensi vuoden aikana, Aho toteaa.
 Ruben Stiller on seilannut Ylen eri kanavilla. Vuodenvaihteen jälkeen häntä voi kuunnella Yle Puheen sijaan Yle Radio 1:ssä. Yle Kuvapalvelu
 Politiikkaradio ja Ruben Stiller vaihtavat kanavaa
 Kaupallisen radion edunvalvojan edustajana Aho odottaa Yle Puheen muuttumista podcast-kanavaksi mielenkiinnolla.
 – On mielenkiintoista nähdä, miten Yle Puhe rakentaa ohjelmavirran vuodenvaihteen jälkeen, ja osaavatko kuuntelijat hakea juuri niitä tiettyjä podcasteja tiettyinä aikoina.
 Yle Puheen uudistuksesta vastaava päällikkö Jonna Ferm kertoo, että uudistetulle kanavalle rakennetaan laaja ohjelmisto:
 – Sinne tulee Ylen parhaita audiosisältöjä. Niitä podcasteja ja radio-ohjelmia, joita tuotetaan nykypäivänä. Ja parhaita arkistoituja ohjelmia Yle Puheelta ja muilta Ylen kanavilta, Ferm sanoo.
 Vaikka osa Yle Puheen nykyisistä ohjelmista siirtyy Yle Radio 1:een, Yle Radio 1:n ohjelmakaavio ei Fermin mukaan muutu radikaalisti.
 Yle Puheelta Yle Radio 1:een siirtyvät seuraavat ohjelmat:  Politiikkaradio ,  Markus Leikolan totuudet ja todellisuudet ,  Ruben Stiller ,  Kaisa Pulakan aikamatkat  ja  Tiina Lundbergin huoltamo .
 Yle Puheesta tutuksi tulleet urheilulähetykset jatkavat uudistuksen jälkeenkin Yle Puheella.

Näin Yle Puhe muuttuu vuodenvaihteessa – podcastien suosio myllertää myös Ylen radiotarjontaa


Summary: Uudellamaalla ei saa järjestää lainkaan yleisötilaisuuksia tästä päivästä alkaen. Päijät-Hämeessä tilaisuuksien väkimäärä pitää nyt rajata kymmeneen.

Koronarajoitukset ovat jälleen tiukentumassa useilla alueilla.
 Uudellamaalla ja Päijät-Hämeessä tulevat tänään tiistaina voimaan entistä kovemmat rajoitukset. Aiempaa tiukemmista määräyksistä on päätetty myös Kymenlaaksossa.
 Monilla muilla alueilla odotetaan aluehallintovirastojen päätöksiä, jotka valmistunevat välipäivien aikana.
 Myös ravintoloiden aukioloa säätelevät valtakunnalliset rajoitukset kiristyvät tänään tiistaina.
 Leviämisalueiden anniskeluravintoloiden pitää nyt sulkea ovensa kello 18, vaikka käytössä olisi koronapassi. Ruokaravintolat saavat olla auki kello 20 asti, jos ne edellyttävät koronapassia.
 Leviämisaluetta on koko maa lukuunottamatta Ahvenanmaan, Kainuun, Pohjois-Karjalan ja Itä-Savon sairaanhoitopiirejä.
 Kokosimme alle alueellisia rajoituksia kaikista maakunnista. Maakunnallisten toimien lisäksi kunnat voivat päättää omista toimistaan.
 Näillä alueilla rajoitukset tiukentuvat:
 Uusimaa
 Kaikki sisätiloissa järjestettävät  yleisötilaisuudet ja yleiset kokoukset on kielletty . Niitä ei saa järjestää edes koronapassilla. Etelä-Suomen aluehallintoviraston päätös tulee voimaan tänään tiistaina ja sitä on noudatettava 17. tammikuuta asti.
 Lisäksi yleisölle avoimet sekä rajatun piirin oleskeluun tarkoitetut tilat ovat kiinni. Näitä ovat tanssipaikat, kuorolaulutilat, harrastajateatterien tilat sekä muut vastaavat ryhmäharrastuspaikat. Tilat pysyvät suljettuina 10. tammikuuta asti.
 Tiloja voi kuitenkin käyttää lasten ja nuorten ohjattuun harrastustoimintaan sekä lakisääteisiin palveluihin.
 Kymenlaakso
 Asiakastiloissa  täytyy rajoittaa lähikontakteja . Käytännössä se tarkoittaa asiakasmäärien rajoittamista, paikkojen sijoittelua uudelleen, kävijöiden porrastusta ja kulkureittien muuttamista. Velvoite koskee esimerkiksi kuntosaleja, sisäliikuntatiloja, uimahalleja, kirjastoja ja museioita.
 Etelä-Suomen aluehallintoviraston päätös tulee voimaan tänään tiistaina ja kestää 27. tammikuuta asti.
 Lisäksi yli 50 henkilön yleisötilaisuudet on kielletty sisätiloissa 12. tammikuuta asti. Koronapassilla tilaisuuksia voi järjestää.
 Päijät-Häme
 Sisätiloissa  ei saa järjestää yli kymmenen hengen tilaisuuksia  tästä päivästä alkaen Päijät-Soten alueella. Alueeseen kuuluvat Päijät-Hämeen kunnat sekä Pukkila ja Myrskylä Uudeltamaalta.
 Ulkona voi pitää enintään 50 henkilön yleisötilaisuuksia. Suurempiakin tapahtumia saa järjestää koronapassilla. Yleisiä kokouksia ei saa pitää edes koronapassilla.
 Määräys on voimassa 26. tammikuuta asti.
 Lisäksi asiakastilojen kävijämääriä pitää rajottaa. Määräyksestä vapautuu koronapassilla vapaa-ajan virkistystiloissa, kuten museioissa ja sisäliikuntatiloissa.
 Asiakastilojen määräykset ovat voimassa 19. tammikuuta asti.
 Alueellinen koronakoordinaatioryhmä haluaa tiukentaa rajoituksia, koska koronatilanne on vaikea. Maakunnassa odotetaan nyt aluehallintoviraston päätöstä ryhmän esityksestä.
 Maakunnallinen koronakoordinaatioryhmä esittää tiettyjen liikunta- ja harrastetilojen sulkemista enintään kahdeksi viikoksi tartuntatautilain 58 g -pykälän turvin. Kiinni menisivät uimahallit, tanssipaikat ja kauppakeskusten yleiset oleskelutilat. Rajoitus ei koskisi ammattilaisurheilua eikä alle 18-vuotiaita.
 Aluehallintoviraston ratkaisua odotetaan ensi viikolla.
 Näillä alueilla suunnitellaan rajoitusten tiukennuksia:
 Pohjois-, Etelä- ja Itä-Savo sekä Pohjois-Karjala
 Sisätiloissa  ei saa järjestää yleisötilaisuuksia tai yleisiä kokouksia , joihin osallistuu yli 50 henkilöä. Tilojen käyttö edellyttää terveysturvallisuuden varmistamista. Rajoitukset ovat voimassa 9. tammikuuta asti.
 Itä-Suomen aluehallintovirasto päättää rajoitusten tiukennuksista kuluvan viikon aikana ja pyytää päätöksestä lausuntoja leviämisalueiden sairaanhoitopiireiltä viikon 1 alkupuolella. Se on myös varautunut nopeampiin toimenpiteisiin, jos epidemiatilanne vaatii niitä. Maakuntien koronanyrkit keskustelevat asiasta maanantain ja tiistain aikana.
 Keski-Pohjanmaa
 Sisätiloissa ei saa järjestää yli 50 henkilön yleisötilaisuuksia tai yleisiä kokouksia. Määräys on voimassa 5. tammikuuta asti.
 Kokoontumisrajoituksiin on tulossa kiristyksiä. Länsi- ja Sisä-Suomen aluehallintoviraston päätöksiä odotetaan joulun jälkeisellä viikolla.
 Näillä alueilla rajoitusten jatko selviää lähipäivinä:
 Varsinais-Suomi
 Kaikki yleisötilaisuudet ja yleiset kokoukset sekä sisällä että ulkona on kielletty vuoden loppuun asti.
 Lisäksi yleisölle avoimet sekä rajatun piirin oleskeluun tarkoitetut tilat ovat kiinni. Näitä ovat tanssipaikat, kuorolaulutilat, harrastajateatterien tilat sekä muut vastaavat ryhmäharrastuspaikat. Myös kauppakeskusten yleiset oleskelutilat on suljettu yleisöltä.
 Lounais-Suomen aluehallintovirasto päättää rajoitusten jatkosta todennäköisesti tiistaina tai keskiviikkona.
 Satakunta
 Yleisötilaisuudet ja yleiset kokoukset niin sisällä kuin ulkonakin on kielletty. Myös liikunta-, urheilu-, huvi- ja virkistystoiminnan tiloja on suljettu.
 Yleisölle avointen oleskelutilojen käyttö täytyy järjestää niin, että lähikontakteja voidaan ehkäistä. Käytännössä koronatartunnan riskiä voi alentaa esimerkiksi edellyttämällä kasvomaskien käyttöä, tehostamalla ilmanvaihtoa, rajoittamalla asiakasmäärää, porrastamalla kävijöiden osallistumista tai sijoittelemalla asiakaspaikat aiempaa väljemmin.
 Rajoitukset ovat voimassa vuoden loppuun asti.
 Lounais-Suomen aluehallintovirasto päättää rajoitusten jatkosta todennäköisesti keskiviikkona.
 Näillä alueilla aiemmat rajoitukset pysyvät voimassa:
 Pirkanmaa
 Kaikki  yleisötilaisuudet ja yleiset kokoukset on kielletty  sekä sisällä että ulkona. Länsi- ja Sisä-Suomen aluehallintoviraston määräys on voimassa 7. tammikuuta asti.
 Lisäksi kaikki avoimet asiakas-, osallistuja- ja odotustilat täytyy pitää suljettuina, eikä niihin pääse edes koronapassilla. Tiloja voi kuitenkin käyttää alaikäisten harrastuksiin.
 Keski-Suomi
 Sisätiloissa  saa järjestää korkeintaan 50 henkilön yleisötilaisuuksia ja yleisiä kokouksia . Määräystä ei tarvitse noudattaa yleisötilaisuuksissa, jos käytössä on koronapassi. Yleisissä kokoukissa järjestäjä ei voi edellyttää koronapassia, joten rajoituksia on noudatettava.
 Rajoitukset ovat voimassa 5. tammikuuta asti.
 Jämsässä kaikki yleisötilaisuudet ja yleiset kokoukset ovat kiellettyjä sekä sisällä että ulkona. Lisäksi yleisölle avoimet tilat sekä rajatun piirin oleskeluun tarkoitetut tilat on suljettu. Myös kauppakeskusten yleiset oleskelutilat täytyy pitää kiinni.
 Jämsää koskevat määräykset ovat voimassa 7. tammikuuta asti, eikä niistä voi vapautua koronapassilla. Jämsän määräykset poikkeavat muusta Keski-Suomesta, koska kunta kuuluu Pirkanmaan sairaanhoitopiiriin ja noudattaa sen rajoituksia.
 Etelä-Karjala
 Yli 50 yleisötilaisuudet sisätiloissa on kielletty, mutta rajoituksen voi kiertää koronapassilla. Rajoitus on voimassa 23. tammikuuta asti.
 Etelä-Pohjanmaa
 Sisätiloissa saa pitää korkeintaan 20 henkilön yleisötilaisuuksia ja kokouksia. Koronapassin turvin voi kokoontua suuremmallakin joukolla.
 Länsi- ja Sisä-Suomen aluehallintoviraston määräys on voimassa 23. tammikuuta asti.
 Pohjanmaa
 Yli 50 hengen yleisötilaisuuksien ja yleisten kokousten järjestäminen on kielletty Vaasan sairaanhoitopiirin alueella. Sairaanhoitopiiriin kuuluvat Pohjanmaan kunnat Kruunupyytä lukuun ottamatta. Yleisötilaisuuksia voi kuitenkin järjestää koronapassilla.
 Määräys on voimassa 19. tammikuuta asti.
 Länsi- ja Sisä-Suomen aluehallintovirasto kokoustaa asian tiimoilta seuraavan kerran keskiviikkona.
 Pohjois-Pohjanmaa
 Kaikki yleisötilaisuudet ja yleiset tilaisuudet sekä sisä- että ulkotiloissa  on kielletty vuoden loppuun saakka . Esimerkiksi uimahallit, kylpylöiden allasosastot, kuntosalit ja tanssipaikat ovat kiinni.
 Lisäksi asiakas- ja yleisötilojen käyttöä rajoitetaan lyhytaikaisesti. Tiloja voidaan kuitenkin käyttää edelleen lasten ohjattuun harrastustoimintaan.
 Alueellinen koordinaatioryhmä pohtii tilannetta jälleen tänään tiistaina iltapäivästä.
 Kainuu
 Maakunta on edelleen koronatartuntojen perustasolla, eikä aluehallintovirasto ole määrännyt alueelle rajoituksia.
 Koronavalvontaa on kuitenkin tiukennettu raja-asemilla.
 Lappi
 Yli 20 henkilön  yleisötilaisuudet ja yleiset kokoukset sisätiloissa on kielletty . Yleisötilaisuuksiksi luokitellaan esimerkiksi konsertit ja urheilutapahtumat, yleisiksi kokouksiksi esimerkiksi mielenosoitukset. Yleisötilaisuuksien rajoituksista vapautuu koronapassilla, mutta yleisen kokouksen järjestäjä ei voi edellyttää sitä.
 Asiakas- ja yleisötiloissa täytyy myös ehkäistä lähikontaktien aiheuttamaa koronatartuntariskiä. Riskiä voi alentaa esimerkiksi edellyttämällä kasvomaskin käyttöä, rajoittamalla asiakasmäärää tai sijoittelemalla asiakaspaikat aiempaa väljemmin. Toimista on tehtävä suunnitelma.
 Lue lisää:
 Uusimmat tiedot koronaviruksesta: EU-parlamentti ja jäsenmaat sopuun koronatodistuksesta, yliopistoissa yhä luennot etänä syksyllä

Pääsenkö konserttiin, kirjastoon tai uimaan? Tsekkaa tästä alueesi tuoreimmat koronarajoitukset – tiukennuksia luvassa monin paikoin


Summary: Kotimaisen tuotannon kasvaessa markkinoille on tullut uusia huonekasvien myyjiä. Korona on lisännyt ihmisten kiinnostusta viherkasveilla sisustamiseen, kun kotona on vietetty enemmän aikaa.

Viherkasveja ja kukkia ostetaan nyt enemmän kuin koskaan. Kotimaisten huonekasvien kysyntä on kasvanut, sillä niillä on pienemmät päästöt ja kuljetuskustannukset kuin ulkomailta tuoduilla kasveilla.
 Huonekasvien viljelyllä on myös työllistävä vaikutus Suomeen, kun puutarhoilla on enemmän töitä ympäri vuoden.
 Tänä vuonna Suomen markkinoille viljeltiin reilut 400 000 huonekasvia. Puutarhaliiton toimitusjohtaja  Timo Taulavuori  arvioi, että kaikkiaan huonekasveja on myyty vuoden aikana yli miljoona, kun mukaan lasketaan ulkomailta tuodut kasvit.
 – Muutama vuosi sitten kotimaiset viljelijät viljelivät vain muutaman kymmenentuhatta [huonekasvia]. Tästä ei aivan tarkkaa tietoa ole, mutta kotimainen tuotanto on moninkertaistunut.
 Kasvaneen kysynnän ja tuotannon seurauksena huonekasvimarkkinoille on tullut uusia myyjiä. Perinteisten kukkakauppojen ja puutarhamyymälöiden lisäksi tavarataloketjut ovat ottaneet valikoimiinsa huonekasveja.
 Pohjoisessa viljellyt kasvit sopeutuvat paremmin pimeään talveen
 Huonekasvien ovat hyviä välikasveja monelle viljelijälle kevään ulos istutettavien kasvien jälkeen.
 – Niiden jälkeen voidaan laittaa tulemaan huonekasveja. Kesän valossa ja auringossa ne kasvavat kasvihuoneessa aika pienillä kustannuksilla, Taulavuori sanoo.
 Viherkasviharrastaja  Mari Liedes  pitää kotimaisen tuotannon yleistymistä hyvänä asiana, sillä se laskee kasvien hintoja, eikä kasveja kerätä luonnosta.
 – Ja muutenkin ne ovat paremmin sopeutuneet tänne peräpohjolan pimeyteen. Ne kasvatetaan kasvihuoneissa täälläkin, mutta kuitenkin sanoisin, että ne ovat paremmin sopeutuneet ja sitkeämpiä kuin ulkomailta tuodut.
 Mari Liedes on keräillyt huonekasveja jo parikymmentä vuotta. Kasvien hoito on mukavaa, mutta välillä myös hermoja raastavaa puuhaa, jos tuholaiset pääsevät valtaamaan kasvin. Jarkko Heikkinen / Yle
 Perusharrastajat, sisustajat ja intoilijat suosivat erilaisia kasveja
 Timo Taulavuoren mukaan viherkasvien ostajat voidaan jakaa kolmeen ryhmään.
 Perusharrastajat haluavat kotiin vähän jotain vihreää, jolla saa kodista viihtyisämmän. He suosivat yleensä helppohoitoisia kasveja, kuten fiikuksia, palmuja ja muratteja.
 Vihersisustajat seuraavat tarkasti trendejä ja ostavat graafisia kasveja, jotka sopivat kodin tyyliin. Tällaisia ovat esimerkiksi peikonlehdet, muorinkukat ja anopinkielet, jotka ovat helppohoitoisia, mutta näyttäviä.
 Kolmas ryhmä on fanaattiset keräilijät ja intoilijat, jotka saattavat tilata harvinaisuuksia ja erikoismuotoja kasveista ulkomailta.
 Mari Liedes etsii kokoelmaansa erikoisia kasveja, joita ei lähimarketeista löydy. Harvinaisista kasveistaan hän mainitsee ikkunan eteen asetellun philodendron painted ladyn.
 Liedeksellä on tällä hetkellä kotonaan Evijärvellä 120 kasvia. Muutama lisää löytyy lemmikkieläinten terraarioista.
 Madagaskarin päivägekot pitävät seuraa Mari Liedeksen huonekasveille. Jarkko Heikkinen / Yle
 Liedes muisti kaikkien kasviensa nimet ulkoa silloinkin, kun niitä oli yli viisisataa.
 – Niitä on ollut sellaiset 560. Mutta sanoisin, että Huonekasviseurassa se on ihan sellainen normimäärä. Joillakin on vielä enemmän.
 Huonekasviseura on neljä vuotta sitten perustettu harrastajien seura, joka järjestää muun muassa kasvitreffejä, pistokkaiden vaihtoa ja sometapahtumia. Liedes kuuluu Huonekasviseuran hallitukseen.
 Lue lisää:   Kodit, jotka muistuttavat pienoisviidakkoa: juonikkaasti lisääntyviä huonekasveja, pinkkejä raitoja ja himottuja peikonlehtiä
 Peikonlehti on Mari Liedeksen ensimmäinen kasvi. Liedes on itse rakentanut valaisimen kasvin yläpuolella. Jarkko Heikkinen / Yle
 Kukkaruukuissa ja kasvien valaisimissa hän käyttää luovuutta. Jos sosiaalisessa mediassa nousee esille uusi kukkapurkkitrendi, hän miettii, miten sellaisen voisi rakentaa itse.
 – Sitten lähden rakentelemaan ja yleensä se ei mene niin kuin Strömsössä. Ulkonäkö voi olla vähän erikoinen, eikä se toimikaan ihan niin kuin pitäisi, mutta onpahan tullut ainakin kokeiltua, Liedes naurahtaa.
 Korona-aika on innostanut hoitamaan kasveja sisällä ja ulkona
 Viherkasvien suosion lisäksi puutarhahankintoja on tehty koronavuosina enemmän kuin koskaan. Puutarhakauppa rikkoi jälleen edellisen vuoden ennätysmyyntilukemat.
 Suomalaisissa kotitalouksissa käytettiin tänä vuonna keskimäärin 340 euroa puutarhahankintoihin.
 Taulavuoren mukaan kaikkien kasvien ja kukkien myynti on kasvanut kahden viime vuoden aikana, sillä läheisiä on muistettu kukilla haastavina aikoina ja kodista on haluttu tehdä viihtyisämpi kasveilla, kun siellä vietetään enemmän aikaa.
 – Olen kuullut monilta ihmisiltä, että on ollut kiva herätä korona-aikana kotoa, kun ollut jotkut, joista pitää huolta. Ne ovat olleet näitä viherkasveja, Taulavuori kertoo.
 Huonekasvien suosio alkoi kuitenkin jo ennen koronaa, noin viisi vuotta sitten. Trendi levisi sosiaalisen median kautta maailmanlaajuiseksi viherkasvibuumiksi, jota korona-aika on vain vahvistanut.
 Lue seuraavaksi:
 Huonekasvit hyötyvät pimeään aikaa tukivalosta, ja ledit ovat tehneet valaisemisesta aiempaa helpompaa
 Kävimme kahden vihersisustajan kotona – kasviharrastaja Laura Vuorenpää: "Pyrin saamaan palan sademetsää kotiini"
 Raisa Omaheimon kolumni: Kiihkeässä rytmissä sykkivässä maailmassa tekee hyvää odottaa monsteran uuden lehden avautumista
 Mitä ajatuksia juttu herätti? Voit osallistua keskusteluun keskiviikkoon 29.12. kello 23:een saakka.

Huonekasvien kotimainen tuotanto moninkertaistui korona-aikana – Mari Liedeksellä oli enimmillään 560 kasvia: "Huonekasviseurassa ihan normimäärä"


Summary: Itsekeskeisyys muuttuu hyveeksi, kun luemme romaania. Itsekkyys paitsi auttaa eläytymään kirjaan ja muistamaan sen, opettaa elämästä saman kuin räppäri MC Nikke T, kirjoittaa Konstig

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Kuuntele kolumneja Yle Areenassa
 Haluaisit siis lukea kirjan. Hyvä idea. Saanko ehdottaa kaksi neuvoa, miten edetä?
 Nuorena luin paljon kirjoja vain lukeakseni ne, ruksiakseni niitä pois listalta. Nyt kun vaimoni lukee  Anna Kareninaa  ensi kertaa ja puhuu Levinin ja Vronskin persoonallisuuksista, huomaan etten muista tuosta Tolstoin romaanista juuri mitään. Olisi kiva voida osallistua keskusteluun. Olisi kiva muistaa lukemansa paremmin.
 Tähän liittyy ensimmäinen oppimani vinkki  kirjan lukemiseen.
 Romaani on elämäsimulaattori. Pääset kokeilemaan toisen ihmisen elämää. Parempaa virtuaalitodellisuuskonetta tähän ei ole keksitty.
 Romaani kannattaa lukea kuin Hullujen päivien tarjouskatalogi: ei vain silmäillen tuotteet läpi, vaan pysähtyen jokaisen tuotteen kohdalle ja miettien, millaista elämäni olisi tuon kanssa.
 Ainoa todellinen matka - - on toista kuin kulkea kohti uusia maisemia, se on yhtä kuin hankkia uudet silmät, katsella maailmaa jonkun toisen, satojen toisten silmillä, nähdä ne sata maailmaa jotka he näkevät, jotka he ovat,  kuten  Marcel Proust  sen sanoi.
 Mutta elämäsimulaattori ei toimi, jos vain silmäilet sitä astumatta sisään.
 Niinpä romaani kannattaakin lukea  kuin Hullujen päivien tarjouskatalogi: ei vain silmäillen tuotteet läpi, vaan pysähtyen jokaisen tuotteen kohdalle ja miettien, millaista elämäni olisi tuon kanssa. Mitä jos minulla olisi tuollainen takki? Missä sitä käyttäisin? Mitä sörsseleitä valmistaisin tuolla tehosekoittimella? Voisinko luovuttaa tuon lelun joulupakettina kummitytölle?
 Romaanissa tätä vastaa suhteesi kirjan henkilöhahmoihin ja tapahtumiin. Hieno juttu kirjaa lukiessa on, että nyt saat olla juuri niin armottoman tuomitseva kuin oikeassa elämässä et kehtaisi olla: Voit arvioida jokaisen henkilöhahmon ja miettiä mitä mieltä olet heistä. Pidätkö tästä tyypistä? Haluaisitko hänet futisjengiisi, työryhmääsi, naapuriksi, rakastajaksi? Muistuttaako hän jotain tuntemaasi ihmistä? Onko tämä Sinuhe vähän säälittävä ressukka kuten serkkusi Matti, vai hyvä ihminen pahassa maailmassa, kuten itse olet? Kumman ottaisit, jos olisit Anna Karenina, Vronskin vai Levinin? Oliko luokallasi Nuuskamuikkunen?
 Tällainen itsekeskeinen suhtautuminen  lisää tunnesidettä kirjaan ja auttaa näin paitsi nauttimaan lukemastasi, myös muistamaan sen paremmin. Sinulle syntyy suhde kirjan hahmoihin. Elät heidän joukossaan. Elät heinä. Näet maailman heidän silmin.
 Ja samalla koet kirjan tapahtumat heidän rinnallaan. Jotkut ihmiset ovat supereläytyjiä, jotka vetistelevät elokuvan lopussa sankarin isoäidin kuolemaa. Miksi? Koska he miettivät tapahtumia omalle kohdalleen: mitä jos minun Tyyne-mummuni olisi kuollut? Me muutkin voimme käyttää tätä "Mietipä omalle kohdalle" -taktiikkaa.
 Toinen neuvoni kirjan lukemiseen on  siis:  Mietipä omalle kohdalle . Visualisoi kirjan näyttämöt ja tapahtumat ja kuvittele itsesi niihin.Miltä haisevat märät jalkarätit ja kessutupakka korsussa Syvärin rintamalla? Mitä jos olisit omien koulutovereidesi kanssa jatkosodassa? Purnaisitko, pelaisitko korttia, polttaisitko pontikkaa? Tai mitä jos puolisosi pettäisi sinua toisen kanssa?
 Miten menisi noin niin kuin omasta mielestä?
 Lukija saa olla ihanan egosentrinen. Kirjailija on tähän vain tyytyväinen: hän on nimittäin itse miettinyt samoja asioita kirjaa tehdessään.
 Kyllä, nämä eläytymistaktiikat vähän hidastavat kirjan läpi juoksemista. Ja kirjan voi kyllä hyvin lukea kuin sanaristikko täytetään: Sanaristikko vie ajatuksesi hetkeksi muualle ja unohtuu sitten, ja samoin voit hyvin lukea aurinkoa ottaessa pokkarin, josta ei jälkeenpäin muista kuin jonkin hauskan repliikin. Mikäs paha hänessä.
 Mutta lisäpanos tuottaa  lisävoiton.
 Mieleeni on jo nuoresta miehestä jäänyt pyörimään varhaisen suomiräpin sietämätön korvamato. Räppäri  MC Nikke T  opetti jo vuonna 1990, että  Jos haluu saada, on pakko antaa . Lause on pyörinyt päässäni kolme vuosikymmentä, ja olen oppinut ymmärtämään sen viisauden pätevän moneen asiaan. Mitä enemmän maailmaan antaa, sitä enemmän voi saada takaisin.
 Se pätee paitsi elämään yleensä, myös kirjan lukemiseen erityisesti.
 Joonas Konstig
 Kirjoittaja on espoolainen kirjailija, joka itkee, nauraa ja jännittää romaanejaan kirjoittaessaan ja löytää jokaisesta hahmostaan itseään.
 Kolumnista voi keskustella 29.12. klo 23.00 saakka.

Joonas Konstigin kolumni: Kuinka lukea kirja


Summary: Raideliikenteen rakentaminen lisääntyy vauhdilla. Suomessa on pula osaajista, siksi Helsinki perustaa Raideliikenne Akatemian yhdessä sveitsiläisyliopiston kanssa.

Raideliikenteen rakentaminen on lisääntymässä Suomessa vauhdilla. Tästä syystä Helsingin kaupunki ja Helsingin kaupungin liikennelaitos (HKL) perustavat yhteistyössä sveitsiläisyliopiston kanssa uuden Raideliikenne Akatemian Helsinkiin.
 Helsingin kaupunkiympäristön toimialajohtaja  Ville Lehmuskosken  mukaan koulutusohjelman tavoitteena on saada lisää raideliikenteen huippuosaajia Suomeen.
 – Alan osaajia valmistuu suomalaisista oppilaitoksista valitettavan vähän, Lehmuskoski sanoo.
 Yksin Helsingissä kaupunkiraitiotieverkon pituus kolminkertaistuu 150 kilometriin 2030-luvun puoliväliin mennessä.  Tampereelle uusi raitiotielinja valmistui viime syksynä.
 Helsingin kaupungin ja HKL:n yhteistyökumppanina akatemian pyörittämisessä on sveitsiläinen yliopisto Ostschweizer Fachhochschule. Koulutus käynnistyy nimellä Light Rail Training.
 – En näe akatemiaa pelkästään Helsingin juttuna, vaan se on parhaimmillaan silloin, jos koko Suomi ja Pohjoismaat voivat tästä tulevaisuudessa hyötyä, Lehmuskoski sanoo.
 Helsingissä kaupunkiraitiotieverkon pituus kolminkertaistuu 150 kilometriin 2030-luvun puoliväliin mennessä. Matti Myller / Yle
 Raideliikenne Akatemian koulutusohjelmaan osallistuva  Heidi Heikkilä  kertoo olevansa siitä hyvin innostunut.
 Hänen mielestään akatemia sopii juuri hänen kaltaisilleen henkilöille, jotka tulevat suunnittelu- tai johtotehtäviin alan ulkopuolelta. Heikkilä on työskennellyt aiemmin lentoliikenteen parissa lähes kaksikymmentä vuotta. Hän aloitti HKL:n kalustopäällikkönä vuosi sitten.
 – Koulutuksessa saa varmasti hyvin kattavan kuvan koko alasta.
 Tavoite lisätä nopeasti alan osaajia
 Akatemian ensimmäiselle kurssille osallistuu 18 oppilasta. Helsingin toimialajohtaja Ville Lehmuskoski kertoo, että uusi koulutusohjelma on tarkoitus viedä ensivaiheessa läpi ainakin 3–5 kertaa, jotta alan osaajamäärää saadaan nopeasti lisättyä.
 Lehmuskosken mukaan ensimmäisille kursseille osallistuu siis yhteensä noin sata opiskelijaa.
 – Koulutusta laajennetaan tarpeen mukaan.
 Koulutusohjelmaan valittavista opiskelijoista valtaosa on jo työelämässä olevia henkilöitä. Kurssille osallistuu muun muassa Helsingin kaupunkiympäristötoimialan ja HKL:n työntekijöitä. Mukana on myös Espoon ja Vantaan kaupungin työntekijöitä sekä liike-elämän väkeä.
 – Tarkoitus on, että jatkossa koulutusohjelma kerää osallistujia laajalta rintamalta, koska kysyntää osaajille on varmasti, Lehmuskoski sanoo.
 Toimialajohtajan mukaan Helsingin kaupungin suunniteltu kasvu perustuu pitkälti raideliikennekaupungin laajenemiseen. Asunto- ja liikerakentaminen painottuvat radan varteen.
 – Raideliikennehankkeet ovat samalla kaupunkikehityshankkeita, Lehmuskoski sanoo.
 Akatemian koulutukseen osallistuva Heidi Heikkilä näkee aiemmalla toimialallaan lentoliikenteellä ja raideliikenteellä yhtäläisyyksiä.
 – Kaluston huoltamiseen, käytettävyyteen ja turvallisuudesta huolehtimiseen pätevät pitkälti samat lainalaisuudet, Heikkilä summaa.
 Hän on koulutukseltaan tuotantotalouden insinööri. Heikkilällä on lisäksi kaupallisen alan korkeakoulututkinto.
 Raideliikenne Akatemian tarkoituksena on siis pätevöittää hyvät perustiedot esimerkiksi rakentamisesta ja johtamisesta omaavat henkilöt nopeasti raideliikenteen huippuosaajiksi.
 Heikkilä uskoo, että sveitsiläisyliopiston opit on helposti sovitettavisssa täkäläisiin oloihin.
 – Rakentamisessa ja raideverkostossa on maiden välillä paljon yhtäläisyyksiä. Voimme oppia heiltä paljon, Heikkilä sanoo.
 Heikkilän mukaan yhteistyö sveitsiläisyliopiston kanssa tuo paitsi uutta oppia myös tärkeän mahdollisuuden verkostoitua kansainvälisten osaajien kanssa.
 Helsingin kaupunkiympäristön toimialajohtaja Ville Lehmuskosken mukaan Helsingillä on jo tiivistä yhteistyötä esimerkiksi raideliikenteen vastikään käynnistäneen Tampereen kanssa.
 Uusia osaajia tarvitaan suunnittelusta radan rakentamiseen
 Uusi koulutusohjelma koostuu neljästä viikon pituisesta moduulista ja räätälöidystä käytännön harjoittelusta. Toimialajohtaja Lehmuskosken mukaan Raideliikenne Akatemia on esimerkki siitä, miten Helsingin kaupunki pyrkii kasvattamaan osaamista tarpeisiinsa.
 – Luennoitsijat ovat alan ehdotonta kärkeä Euroopasta. Koulutusohjelmaa on tarkoitus kehittää ja syventää pilottijakson jälkeen, Lehmuskoski selventää.
 Helsinki tulee suunnitelmiensa mukaan kasvamaan lähivuosikymmeninä 800 000 – 900 000 asukkaan kaupungiksi. Valtaosa kasvusta sijoittuu radan varteen. Silja Viitala / Yle
 Hänen mukaansa akatemia tarjoaa valmiudet alan koulutuksen lisäämiseen ja osaamisen vahvistamiseen käytännön työn kautta.
 Raideliikenteen lisääntyessä osaajia tarvitaan lisää kautta linjan: yleissuunnitteluun, infran yksityiskohtaiseen suunnitteluun, rakentamiseen, elinkaaren hallintaan, sähköjärjestelmiin, varikoihin, vaunukalustoon, kunnossapitoon ja liikennöintiin.
 Helsinki tulee suunnitelmiensa mukaan kasvamaan lähivuosikymmeninä 800 000 – 900 000 asukkaan kaupungiksi.
 – Valtaosa kasvusta sijoittuu radan varteen, Lehmuskoski sanoo.
 Voit keskustella aiheesta keskiviikkoon kello 23:een asti.
 Lue myös:
 Helsingin raitiotielinjojen määrä saattaa moninkertaistua – raitiovaunulla voi päästä tulevaisuudessa Mellunmäkeen ja lentokentälle
 Tampereella juhlitaan sunnuntaina raitiovaunuliikenteen käynnistymistä – muistatko vielä nämä ratikan värikkäät vaiheet?
 Tuoreet koetutkimukset paljastavat, että Turun ratikan vuoksi tehtävät arkeologiset kaivaukset kestävät vuosikausia ja maksavat miljoonia

Helsinki kouluttaa sveitsiläisyliopiston kanssa lisää osaajia raideliikenteen tarpeisiin – Heidi Heikkilä vaihtoi lentokoneet raiteisiin


Summary: Lumisateen odotetaan heikkenevän Kaliforniassa maanantai-iltana, mutta pakkaset saattavat jatkua Yhdysvaltojen luoteisosassa loppuviikon ajan.

Talvimyrsky koettelee Yhdysvalloissa maan länsirannikkoa sekä luoteisosaa. Kalifornian pohjoisosassa ja Nevadassa on suljettu valtateitä runsaan lumisateen vuoksi. Lisäksi myrsky on tuonut kovia pakkasia Yhdysvaltojen luoteisosaan.
 Donner’s Pass -solassa Sierra Nevadan vuoristossa on mitattu joulukuun lumiennätys, kertovat University of California -yliopiston mittaukset. Lunta on toistaiseksi tullut lähes 5 metriä. Edellinen ennätys eli noin 4,6 metriä on vuodelta 1970.
 Talvimyrskyn vuoksi Pohjois-Kalifornian hiihtokeskukset ovat joutuneet sulkemaan rinteensä. Paikallisten mediatietojen mukaan Truckeen kaupungissa sijaitsevassa hiihtokeskuksessa lauantaina kadonnutta laskettelijaa etsitään yhä.
 Nevadan osavaltiossa Interstate 80 -valtatie pysyy suljettuna sankan lumisateen aiheuttaman huonon näkyvyyden vuoksi. Lisäksi useita lentoja on myöhästynyt tai peruuntunut talvimyrskyn vuoksi.
 Nevadan kuvernööri  Steve Sisolak  määräsi kaikki muut paitsi välttämätöntä työtä tekevät osavaltion työntekijät pysymään kotona talvimyrskyn vuoksi.
 Washingtonin ja Oregonin osavaltioissa on avattu hätämajoituksia lämmittelyä varten, kun lämpötila alueella laski selvästi pakkasen puolelle. Seattlen suurkaupungissa lämpömittari näytti sunnuntaina 6 astetta pakkasta ja Bellinghamin kaupungissa lähes 13 astetta pakkasta, kertoo Yhdysvaltojen ilmatieteen palvelu NWS.
 Oregonin osavaltiossa on julistettu hätätila pakkasen ja lumisateen vuoksi. Washingtonin osavaltiossa peruttiin sunnuntaina satoja lentoja talvimyrskyn vuoksi.
 Sääennusteiden mukaan lumisateet alkavat heiketä paikallista aikaa maanantai-iltana, mutta kylmä keli jatkunee torstaihin asti, mahdollisesti jopa ensi viikonloppuun asti.

Rankka lumisade on sulkenut teitä ja hiihtokeskuksia Kaliforniassa ja Nevadassa – Oregonissa ja Washingtonissa kärsitään puolestaan pakkasesta


Summary: Fyysikko Teija Sainio kehitti väitöstutkimuksessaan mittausmenetelmän, jolla ultraäänihoitoon soveltuvia kasvaimia pystytään löytämään aiempaa paremmin.

Turun yliopistollinen keskussairaala (TYKS)

Turun yliopiston tutkimuksessa on saatu tärkeää tietoa naisten yleisimpien kasvainten hoidosta. Kohdun myoomia pystytään hoitamaan aiempaa paremmin ultraääneen perustuvalla HIFU-hoidolla. Fyysikko  Teija Sainio  on kehittänyt väitöstutkimuksessaan mittausmenetelmän, jolla hoitoon soveltuvat myoomat pystytään tunnistamaan aiempaa tarkemmin.
 Myoomat ovat yleinen vaiva naisilla, sillä niitä esiintyy jopa kahdella kolmesta suomalaisnaisesta.
 – Pystymme näillä uusilla magneettikuvaustekniikoilla nyt arvioimaan tarkemmin myoomien soveltuvuutta tähän uudenlaiseen kajoamattomaan hoitomenetelmään eli HIFU-hoitoon. Emme tee hoidon aikana mitään leikkausta. Ultraääni menee ihon läpi kasvaimeen, eikä siten haavoja tule. Sitten kasvain menee kuolioon ja hajoaa aikanaan itsekseen pois.
 Myoomat voivat aiheuttaa lisääntymishäiriöitä. Siksi varsinkin nuorille naisille on tärkeää päästä eroon mahdollisesti raskautta estävästä myoomasta.
 – HIFU-hoidon jälkeen voi tulla raskaaksi. Meillä on tällaisia tapauksia tiedossa. Muutamia vauvoja on hoidon jälkeen syntynyt, kertoo Sainio.
 HIFU eli High intensity focused ultrasound on kohdistettua ultraäänihoitoa, jota käytetään muun muassa kasvainten hoidossa.
 Potilas siirretään hoidossa magneettikuvauslaitteen sisään. Arkistokuva. Minna Rosvall / Yle
 Synnytyksistä tuttu oksitosiini käytössä
 Teija Sainio on tutkinut myös synnytyksistä tutun oksitosiinin vaikutusta hoidossa. Oksitosiinia käytetään synnytyksissä muun muassa tyrehdyttämään synnytyksen jälkeistä verenvuotoa. Myoomien hoidossa oksitosiini vähentää verenvirtausta.
 – Kun verenvirtausta on vähemmän kudoksessa, silloin se lämpenee tehokkaammin ja edesauttaa kasvaimen poistoa. Oksitosiinia annetaan potilaalle hoidon aikana tiputuksella. Menetelmä on tehokas ja turvallinen, kertoo Sainio.
 HIFU-hoitoa annetaan ainoana Suomessa Turun yliopistollisessa keskussairaalassa. Myoomia hoidetaan HIFU-laitteella kerran viikossa, ja potilaita on ollut vuodesta 2016 yli 160. Potilaat tulevat Turkuun hoitoon eri puolilta Suomea gynekologinsa lähetteellä.
 Sainion tutkimustuloksista voi olla jopa kansainvälistä hyötyä, sillä vastaavaa tutkimusta ei ole maailmalla Sainion mukaan tehty.
 – Tutkimustulosten ansiosta pystymme hoitamaan useampia naisia kuin aikaisemmin. Erityisesti tästä on hyötyä naisille, jotka suunnittelevat perheenlisäystä, sillä tässä menetelmässä ei luonnollisestikaan poisteta kohtua. Myoomista kärsivät naiset päätyvätkin usein valitsemaan HIFU-hoidon, jos se on mahdollista toteuttaa.
 Lue lisää:
 Tyksissä on Suomen ainoa ultraäänilaite, joka tuhoaa kasvaimia – Euroopan huippuihin kuuluva tutkijaryhmä selvittää, voiko ultraääni korvata sädehoidon
 HIFU-ultraäänihoito poistaa kasvaimia ilman kirurgiaa tai sädehoitoa – apua luvassa muun muassa lapsettomuudesta kärsiville

Naisten kasvainten hoito tehostuu tutkimustiedon avulla – jopa vauvoja saadaan HIFU-hoidon ansiosta


Summary: Taliban-järjestö yrittää juuri nyt muuttua vallan kaapanneesta kapinallisjoukosta maata johtavaksi hallintoelimeksi.

Taliban-liike otti vallan Afganistanissa elokuun lopussa. Sen jälkeen maa on ollut myllerryksessä, kun vallankahvassa oleva äärijärjestö on pyristellyt irti länsimaiden tukeman hallinnon rakenteista.
 Kun länsivallat poistuivat, Taliban-hallinto alkoi vahvistua. Viime aikoina Taliban-liike on alkanut muuttaa koko yhteiskuntaa mieleisekseen. Erityisesti tyttöjen ja naisten aseman heikentyminen on ollut suuri huolenaihe.
 Eroon demokraattisista instituutioista
 Maanantaina Taliban lakkautti keskusvaalilautakunnan ja ministeriöitä.
 Lautakunta perustettiin edellisen, länsimaiden tukeman hallinnon aikaan järjestämään kaikkia maassa käytäviä vaaleja sekä valvomaan vaalien oikeellisuutta.
 Myös vaalivalituksia käsittelevä lautakunta on lakkautettu.
 Talibanhallinnon tiedottaja  Bilal Karimi  sanoi, että lautakunnat ovat tarpeettomia.
 Taliban on lakkauttanut myös kaksi tarpeettomina pitämäänsä ministeriötä: maan sisäistä rauhanprosessia edistävän ministeriön sekä parlamenttiministeriön.
 Taliban lakkautti jo aiemmin naisten asioita ajavan ministeriön.

 Naisten asema heikkenee
 Sunnuntaina uutistoimisto AFP kertoi, että Taliban-liike on määräänyt naisia koskevista matkustusrajoituksista.
 Taliban kertoi, että naiset eivät saa enää matkustaa ilman miespuolista sukulaista yli 72 kilometrin matkoja. Miespuolisen henkilön tulee olla naisen lähisukulainen.
 Lisäksi ääriliike kertoi ohjeistaneensa kulkuneuvojen omistajia tarjoamaan kyytejä ainoastaan niille naisille, jotka käyttävät kaulan ja hiukset peittävää hijab-huivia.
 Vielä naisia ei ole määrätty pitämään koko kasvot peittävää burkahuivia. Moni nainen on kuitenkin kertonut pukeutuvansa huiviin oman turvallisuutensa vuoksi.
 Muun muassa  ihmisoikeusjärjestöt ovat jo useiden kuukausien ajan  ilmaisseet huolensa naisten ja tyttöjen asemasta Talibanin hallitsemassa Afganistanissa. Syyskuussa  Taliban-liike kielsi  yläkouluikäisten tyttöjen koulunkäynnin. Myös naisopettajat siirrettiin sivuun työstään.
  Sanat ja teot eivät kohtaa
 Taliban-liike on tällä kertaa pyrkinyt esittämään maailmalle vapaamielisempää hallintoa. Se on muiden muassa ilmoittanut toivovansa naisia hallitukseen.
 Todellisuudessa Taliban-liikkeen sanat ja teot eivät kohtaa. Yhdistyneiden kansakuntien mukaan Taliban on toiminnallaan osoittanut, että se ei kunnioita ihmisoikeuksia.
 Kabulissa kaupunginhallinnossa työskentelevien naisten  tehtäviä siirrettiin miehille syyskuussa . Käytännössä vain terveydenhuollon tehtävissä työskentelevät naiset ovat saaneet jatkaa työtään ilman häiriöitä.
 Turvallisuus lisääntynyt, mutta ei kaikkien osalta
 Poikia lämmittelemässä Kabulissa 25. joulukuuta. Mohd Rasfan / AFP
 Taliban-liikkeen mukaan turvallisuus maassa on parantunut sen jälkeen kun liike otti vallan maassa.
 Pommi-iskuista ja joukkojen yhteenotoista raportoidaan harvakseltaan, mutta monelle asukkaalle Afganistan on muuttunut turvattomammaksi. Erityisesti Taliban-liikkeen  vainoamat šiialaiset hazara-vähemmistöt  ovat paenneet maan rajojen ulkopuolelle.
 Myöskin horjuva taloustilanne, polttoaineen hinnan nousu ja nälänhätä luovat turvattomuutta. YK:n mukaan Afganistanissa on käynnissä humanitaarinen kriisi.
 Lue myös:
 Afganistanin romahdus huolestuttaa jo naapurimaita
 Kansainväliset lahjoittajat ovat luvanneet 280 miljoonaa dollaria humanitaariseen apuun Afganistaniin
 Tuhannet pyrkivät pakoon Afganistanista – Heidän joukossaan on Suomi-neidon suomalaissotilaille maalannut kuvataiteilija
 Talibaneja on nähty viihdeohjelmissa, mutta samalla Afganistanin sananvapaus kaventuu – he voivat tehdä mitä huvittaa, kertoo toimittaja Ylelle
 YK:n järjestö: Akuutin nälänhädän uhkaamien ihmisten määrä kasvanut maailmassa nopeasti
 Kabulin pakolaisleirillä moni saa syödäkseen vain kuivia leivänpaloja – teltassa asuva leski Ylelle: ”Muuta toivoa ei ole kuin Allah”
 Kabulilainen naistoimittaja juonsi ohjelmaa naisten oikeuksista, nyt hän haastattelee Talibanin johtajia vaikka pelkää – "Haluan tehdä töitä"

Taliban-liike myllää juuri nyt Afganistanin yhteiskuntaa – tällaisia muutoksia he ovat tehneet


Summary: Tilastoskeskus kertoo kuluttajien luottamuksen laskusta, Elinkeinoelämä teollisuuden ja vähittäiskaupan heikentyneistä näkymistä. Elinkeinoelämän luottamus on silti pitkän aikavälin tasoa korkeammalla.

Sekä kuluttajien että yritysten luottamus ovat olleet selvässä laskussa joulukuussa verrattuna marraskuun tilanteeseen. Tilastokeskus kertoo, että kuluttajien luottamusindikaattorin lukema oli -3,5, kun se marraskuussa oli 1,2 ja lokakuussa 2,7.
 Luottamuslukema laski siten alle pitkän aikavälin keskiarvon, joka on -1,7.
 Kuluttajien luottamusindikaattorin kaikki neljä osatekijää heikkenivät joulukuussa selvästi marraskuuhun verrattuna. Odotukset omasta ja varsinkin Suomen taloudesta olivat vaisut. Handelsbankenin Suomen pääekonomisti  Timo Hirvonen  arvioi koronaviruksen omikronmuunnoksen näkyvän kuluttajien mielialoissa, vaikka sen vaikutukset talouteen jäävät rajallisiksi.
 – Yksi merkki luottamuksen heikkenemisestä ovat kotitalouksien asunnonostoaikeet, jotka ovat joulukuussa tulleet alaspäin, Hirvonen totesi tviitissään.
 EK:n luottamusindikaattorissa yritysten luottamus laski ensimmäistä kertaa sitten helmikuun. Pudotus oli suurinta sitten koronakevään 2020. EK:n johtaja  Sami Pakarinen  arvioi, että joulukuun lasku voidaan laittaa omikronin tuoman epävarmuuden piikkiin. Lasku näkyi teollisuudessa ja vähittäiskaupassa, kun taas palveluissa ja rakentamisessa noustiin hieman.
 Laskusta huolimatta luottamus on pitkän aikavälin keskiarvoa korkeammalla sekä teollisuudessa että vähittäiskaupassa.
 – Viime viikolla käyttöön otetut rajoitustoimet iskevät voimakkaasti tiettyihin aloihin ja tulevat viikot ovat varmasti hyvin vaikeita. Onneksi seassa on myös toiveikkuutta ennen kaikkea rokotusten vauhdittumisen myötä. Koko elinkeinoelämän luottamus kävi marraskuussa kuitenkin korkeimmillaan sitten kevään 2007, ja nyt joulukuussa tultiin jo alaspäin. Uusiin huippulukemiin pääseminen voi ottaa aikansa, sillä suhdannekin on nyt selvästi tasaantumassa, Pakarinen arvioi EK:n tiedotteessa.

Omikron painaa kuluttajien ja yritysten luottamusta


Summary: Koko pandemian ajan tärkeintä on ollut se, että terveydenhuollon ja tehohoidon toimiminen turvataan, sanoi johtaja Mika Salminen Ykkösaamussa tänään.

THL:n johtaja, virologi  Mika Salminen  sanoi Yle Radio 1:n Ykkösaamussa, että on hirveän vaikea ennustaa, millaisia muunnoksia omikronin jälkeen vielä tulee.
 Salminen johtaa Terveyden ja hyvinvoinnin laitoksen eli THL:n terveysturvallisuusosastoa.
 Rokotukset etenevät Salmisen mukaan joka tapauksessa hyvin, joskin lisää rokottajia etsitään. Rokotukset sujuvat jotakuinkin viime kesän tahtia, ja pyhien välipäivinä tahti kiihtynee taas, arvioi THL-johtaja toiveikkaasti.
 Rokottajia on kuitenkin liian vähän.
 – Rokottaminen ei ole ihan yksinkertainen temppu; se tarvitsee oikean osaamisen, Salminen muistuttaa.
 Koska koronatauti on helposti leviävä ja tarttuva tauti, se saattaa sairastuttaa paljon ihmisiä kerralla ja pysäyttää tiettyjä toimintoja. Tärkeintä on koko pandemian ajan ollut se, että terveydenhuollon sekä sairaaloiden ja niiden tehohoidon toiminta taataan.
 – Tehohoito on ollut kriittisessä pisteessä monta kertaa.
 Näillä luvuilla testaus ja jäljitys eivät enää toimi
 Jonoa Etelä- Karjan sosiaali- ja terveyspiirin Eksoten walk in -koronarokotuspisteelle Imatran ToriGallerian edustalla 19. joulukuuta 2021. Ritva Siltalahti / Lehtikuva
 Massasairastumisten aikaan testaus ja viruksen jäljitys eivät ole enää toimineet, mutta nekin ovat edelleen tarpeen etenkin sosiaali- ja terveyspuolella sekä muilla yhteiskunnan kriittisillä aloilla, sanoo Mika Salminen.
 Testaus ja jäljitys ovat tasapainoilua näin suurilla tartuntaluvuilla, mutta on paljon tapauksia, joissa niitä on vielä jatkettava, hän täsmensi viitaten yhteiskunnan ydintoimintoihin ja heikoimpien suojeluun.
 Kun ihmiset on rokotettu ja tautia on aikansa sairastettu, siitä se lopulta rauhoittuu, lohdutti Salminen kuulijoita Radio 1:n Ykkösaamussa tänään.
 Ihmisen immuunipuolustus toimii niin, että solut oppivat tunnistamaan viruksen ja tappamaan sen. Vaikka tulisi tartunta, muistivaikutus käy viruksen kimppuun, Salminen selittää.

THL:n Salminen: Rokotukset etenevät hyvin, korona rauhoittuu lopulta


Summary: Pirkanmaalla on todettu pitkän jouluviikonlopun aikana 1 164 koronatartuntaa. Koronarajoitukset vaikuttavat joululomalaisten puuhiin monin tavoin.

Tampereen yliopistollinen sairaala (TAYS)

Tampereen yliopistollinen sairaala on kertonut tuoreet koronaluvut Pirkanmaalta. 24.12.–27.12. alueella on raportoitu 1 164 uutta koronatapausta.
 Maanantaina 27. joulukuuta on tilastoitu 331 tartuntaa ja tapaninpäivänä peräti 473 tartuntaa.
 Joulupäivänä raportoitiin vain 16 tapausta ja jouluaattona 344 tartuntaa.
 Pirkanmaalla ei ole ennen jouluviikonloppua ollut yli 300 tartunnan päiviä. Tapaninpäivän 473 on uusi ennätys.
 Kinkunsulatusjumpat tauolla
 Pirkanmaalla astuivat joulupäivänä voimaan tiukat koronarajoitukset, jotka vaikuttavat niin arkeen kuin lomailuunkin. Aluehallintovirasto kieltää yleisötilaisuudet ja sulkee tiloja 7. tammikuuta asti. Tiloja voi kuitenkin käyttää lasten harrastuksiin.

 Kielto koskee esimerkiksi teatteri- ja elokuvaesityksiä, konsertteja ja urheilutapahtumia. Tiloista ovat menneet kiinni uimahallit, kuntosalit, tanssipaikat ja monet muut tilat.
 Tampereella kirjastojen lainaustoiminta jatkuu aukiolojen mukaisesti soveltuvin osin. Myös museot ovat avoinna, mutta asiakasmäärää rajoitetaan ja yleisöopastukset perutaan. Koronapassi ei ole tällä ajanjaksolla käytössä.
 Valomerkki tulee entistä aiemmin
 Ravintoloiden toimintaan tuli rajoituksia jouluaattona. Koronapassin käytöstä huolimatta anniskelu päättyy kello 21 ja ravintolan saa pitää avoinna kello 22 asti.
 Rajoitukset tiukentuvat tiistaista 28. joulukuuta lähtien. Koronapassin käyttö ei enää nykyiseen tapaan vapauta ravintoloita niille asetetuista rajoituksista. Anniskelu päättyy tiistaista lähtien kello 17.
 Ravintoloiden, joissa alkoholin anniskelu on päätoimiala, aukiolo päättyy kello 18. Ruokaravintolat saavat kuitenkin olla auki 20:een asti koronapassia edellyttämällä.
 Koronapassin käytön rajoitukset ovat voimassa 20. tammikuuta saakka.

Hurjat koronaluvut Pirkanmaalle: tapaninpäivänä tilastoitiin ennätykselliset 473 tartuntaa


Summary: Loppusyksystä talvivarastoaan keräävä kuukkeli on helppo valokuvattava, sillä se tulee rohkeasti hakemaan ruokaa ihmisiä kaihtamatta. Suosiotaan nostava retkeilykulttuuri opettaa lintuja majailemaan erityisesti nuotiopaikkojen läheisyydessä.

Jos olet retkeilemässä vanhassa havumetsässä, otat kämmenellesi muutaman murusen eväsleivistäsi ja ojennat kätesi, saattaa siihen lennähtää kuukkeli. Ruskaretkiaikaan ja alkutalvesta kuukkeli on sosiaalisen median tilejään kuvittavien retkeilijöiden suosiossa.
 – Kuukkeli on äärimmäisen mielenkiintoinen kuvauskohde niin ulkomaalaisille kuin kotimaisille retkeilijöille. Se on lintuna luottavainen kuin mikä, tietää kuusamolainen luontovalokuvaaja  Olli Lamminsalo . Hän on erikoistunut muun muassa lintuharrastajien opastamiseen Koillismaalla.
 Kuukkeli, varislinnuista pienin, kerää närhen ja pähkinähakin tapaan hanakasti talvivarastojaan syys-marraskuun aikana. Kätköt syntyvät kaarnan koloihin tai naavojen suojaan. Yhdellä yksilöllä voi olla  jopa 30 000 ruokapiiloa .
 – Kuukkelihan syö mitä vain. Ihmiset tykkäävät ruokkia pikkulintuja ja kuukkeleita nuotiopaikoilla, kun se on sellainen ohjelmanumero, Lamminsalo sanoo. Hän on kuullut myös ulos kipattujen kaurapuurojätteiden kulkeutuvan kuukkeleiden mukana talvisäilöön.
 Olli Lamminsalo on valokuvannut lintuja vuosikymmeniä. Oulangan kansallispuisto on yksi mieluisista kuvauspaikoista. Ensio Karjalainen / Yle
 Linnulle kelpaa niin suolainen kuin makea eväs. Perinteisesti lintujen talviruokinnassa vältellään tarjottavan ruuan liiallista suolaisuutta.
 – Vanha sanonta on, että pikkulinnuille ei kannata syöttää talviruokinnassa suolaista ruokaa, mutta kuukkeli on kyllä poikkeus. Itsekin on tullut joskus syötettyä makkaraa niille. Hengissä nuo näyttää pysyvän kyllä, Lamminsalo sanoo.
 BirdLife Suomen tiedottaja  Jan Södersved  kertoo, että suolaa ei tarvitse täysin väistää, mutta suuria määriä pitää ilman muuta välttää. Esimerkiksi leivän vähäinen suolaisuus ei ole haitaksi, mutta joulukinkun rippeitä ei linnuille pidä missään nimessä tarjota.
 Södersvedin mukaan talven kylmyydessä linnut tarvitsevat energiaa, mutta pesimäaikana korostuvat kalkin ja proteiinin tarve. Siksi lintujen kesäruokintaa ei ylipäätään suositella, ja kuukkelit voivatkin keskittyä hyönteisravintoon.
 Talven ensimmäiset kovat pakkaset vaikeuttavat nyt kuukkeleiden bongaamista.
 – Meillä täällä Oulangan ruokintapaikalla käy kuudesta kahdeksaan lintua, mutta nyt kun on ollut pakkasta koko joulukuun, niin ne ovat hävinneet sinne omille talvivarastoilleen. Ne tulevat yleensä tuossa tammikuun puolivälin jälkeen takaisin, Lamminsalo kertoo.
 Esimerkiksi retkeilyreitti Karhunkierroksen nuotiopaikat ovat kuukkeleille niin varmoja ruokapaikkoja, että niiden lähistöllä linnut viihtyvät. Lamminsalo sanoo, että linnut pärjäävät luonnonvaraisesti ilman ihmisten ruokintaa, mutta ruokkimiseen opetetut linnut käyvät vähitellen rohkeammiksi.
 Yleensä ei kahta ilman kolmatta
 Kuukkeleita ruokkiva näkee usein kolmea, ehkä neljääkin lintua kerralla. Ne liikkuvat perhekunnittain. Lintu munii kolmesta viiteen munaa, ja ensimmäisen vuoden aikana noin kolmannes poikasista kuolee. Muu perhe pysyttelee yhdessä kevääseen asti.
 Kuukkeli on luokiteltu valtakunnallisesti silmälläpidettäväksi. Jan Södersved kertoo, että Etelä-Suomesta kuukkeli on jokseenkin hävinnyt monin paikoin ja esiintymät ovat pirstaleisia.  Kainuun ja Koillismaan maakuntalintuun  liittyy monenlaisia uskomuksia. Yleisesti sitä pidetään onnen lintuna ja metsämiehen kaverina. Olli Lamminsalo on kohdannut monenlaista lähestymistapaa:
 – Saksalaiset kertovat, että se on heille epäonnen lintu, Unglückshärer, ja sellaistakin on kuulunut, että jos metsästäjä aamulla näkee kuukkelin, niin metsäkeikat menevät pieleen. Minulle se on onnen lintu. Se on tuonut paljon asiakkaita tänne, lintumatkailuyrittäjä naurahtaa.
 Oletko kohdannut kuukkelia luonnossa? Kerro kokemukseksi kommenttikentässä, joka on auki 28. joulukuuta kello 23:een asti.

Nuotiopaikalla kohtaa helposti rohkean linnun, joka syö mitä vain – kuukkelin ilmaantuminen tuottaa yhdelle onnea, toiselle epäonnea


Summary: Tanskassa koronavirustartunnat ovat viime aikoina lähteneet nopeaan kasvuun.

Tanskassa on kirjattu vuorokauden aikana lähes 15 000 uutta koronatartuntaa.  Tanskan radio kertoo,  että kyseessä on ennätysmäärä.
 Sairaalahoitoa tarvitsevien koronapotilaiden määrä on noussut 579:ään, heistä 71 on tehohoidossa.
 Koronatartuntojen määrä lähti Tanskassa rajuun kasvuun joulukuun alkupuolella, ja joulunalusviikolla vauhti näytti jo tasaantuvan.
 Tanskan terveysministeri  Magnus Heunicke  ärähti äskettäin  Facebookissa toimivasta ryhmästä, joka kehottaa ihmisiä ruuhkauttamaan rokote- ja testauspisteitä. Ihmisiä kehotetaan varaamaan aika ja olemaan sitten saapumatta paikalle.
 – Tämä on äärettömän epäsolidaarista ja tuhoisaa Tanskan ponnisteluille taistelussa koronavirusta vastaan, Heunicke kirjoitti.
 Kansanedustaja  Pernille Skipper  kirjoitti  Twitterissä , että useita satoja ihmisiä jätti saapumatta 23. joulukuuta Kööpenhaminassa sijaitsevaan Frederiksbergin testauspisteeseen. Paikka oli varautunut ruuhkaan ja töihin oli kutsuttu ylimääräistä henkilökuntaa.
 Norjassa tyyntä ennen myrskyä?
 Norjassa puolestaan tartuntamäärät ovat laskeneet joulukuun puolivälistä lähtien, kun Norja otti käyttöön tiukkoja koronarajoituksia.
 Nyt maassa odotetaan jännityksellä joulunpyhien vaikutusta.
 Terveysviraston johtaja kehottaa  yleisradioyhtiö NRK:n  haastattelussa suhtautumaan laskeviin lukuihin varauksella.
 – Voi olla, että rajoituksista huolimatta omikrontartunnat lisääntyvät, mutta sen näemme vasta ajan myötä,  Bjørn Guldvog  sanoo.
 Tapaninpäivänä kerrottiin, että maassa kirjattiin 1 989 uutta koronatartuntaa vuorokauden aikana. Se oli 1 716 tartuntaa vähemmän kuin sunnuntaina viikkoa aikaisemmin. Joulupäivänä sairaalahoidossa oli 307 potilasta, 24 enemmän kuin jouluaattona.
 Lauantaina  NRK  kertoi myös koronavirukseen liittyvästä oheisilmiöstä, joka on havaittu Suomessakin.
 Koronaviruspandemia on aiheuttanut vauvabuumin Norjassa. Yleisradioyhtiön mukaan vuonna 2021 yhdeksän ensimmäisen kuukauden aikana Norjassa syntyi 2 037 lasta enemmän kuin edellisen vuoden vastaavana ajankohtana.
 Norjassa syntyy noin 50 000 lasta vuosittain.
 Suurinta kasvu oli maaliskuussa 2021. Tuolloin syntyi 376 lasta enemmän kuin maaliskuussa vuonna 2020.
 Ruotsissa koronarajoituksia kiristettiin
 Joulupyhien alla Ruotsin pääministeri  Magdalena Andersson  sanoi, että Ruotsissa ei juhlita yökerhoissa välipäivinä ja uutenavuotena.
 Ruotsi otti viime viikolla käyttöön joukon uusia rajoituksia. Ravintolarajoituksia tiukennettiin, ja kaikki suuret urheilu- ja kulttuuritapahtumat peruttiin ainakin tammikuun puoliväliin asti.
 Myös väkijoukkojen liikkeitä kauppakeskuksissa ja joukkoliikenteessä rajoitettiin.
 Kansanterveysvirasto julkaisi uusimmat luvut koronatartunnoista 23. joulukuuta. Ruotsin yleisradioyhtiön  SVT:n mukaan  koronatartuntojen määrä kasvoi tuolloin yli 5 000:llä aiempaan päivään verrattuna.
 Samana päivänä kerrottiin kuudesta uudesta koronaan liittyvästä kuolemasta. Tehohoidossa oli keskiviikkona 87 ihmistä.
 Ruotsissa yli miljoonalla ihmisellä on todettu koronavirus pandemian alusta alkaen. Lisäksi yli 15 000 ihmistä on kuollut koronavirukseen liittyvään tautiin.
 Lue myös:
 Lisää lentoja peruttu omikronin vuoksi – joulunpyhinä kentille jäänyt yli 7 000 lentoa eri puolilla maailmaa
 Koronavirus varjostaa joulunviettoa Euroopassa – useissa maissa rajoitukset voimassa joulupyhinä ja uudenvuodenaattona
 "Jännitti tulla töihin" – teho-osaston sairaanhoitaja Taru Tervala varautui koronakaaokseen, mutta joulu onkin sujunut rauhallisesti

Koronavirus ei hellitä Pohjoismaissa – Tanskassa muhii ilmiö joka huolestuttaa terveysviranomaisia


Summary: Paikalliset pelkäävät Wild Coastin monimuotoisen luonnon sekä elantojensa puolesta. Yhtiön mukaan ympäristöhaitat pyritään estämään tai minimoimaan.

Energiajätti Shellin öljynetsintä Etelä-Afrikan itärannikolla on suututtanut alueen asukkaat, joiden mukaan yhtiön toimet uhkaavat meressä eläviä kalakantoja sekä valaita, hylkeitä, delfiinejä ja pingviinejä.
 Eteläafrikkalainen tuomioistuin hylkäsi joulukuun alussa ympäristöjärjestöjen vetoomuksen kieltää öljynetsintä. Oikeuden mukaan toiminnan haitallisuudesta ei esitetty riittäviä todisteita.
 Wild Coast -rannikon asukkailla ja elinkeinonharjoittajilla on suuri huoli yhtiön toiminnan vaikutuksesta lähiluonnolle. He pelkäävät, että  seismisin menetelmin  eli äänitykeillä tehtävä öljynetsintä tappaa tai vähintään karkottaa kalat ja merinisäkkäät tiehensä.
 – En halua Shelliä tänne, koska sitten emme voi enää kalastaa. Kaikki meren eliöt kuolevat tai emme saa enää saalista. Mitä me sitten syömme, sanoo sukelluskalastaja  Toloza Mzobe  uutistoimisto Reutersille.
 Shell lupaa energiavarmuutta
 Greenpeace-aktiivi  Happy Khambule  sanoo  Guardian-lehdelle , että vaikka oikeus salli toiminnan alkaa, ympäristöjärjestö jatkaa hankkeen vastustusta oikeusteitse. Asia on jo nyt valituksen myötä uudelleen oikeuden harkinnassa.
 Shell on vastannut, että toiminnalle on viranomaisten lupa ja mahdollisen öljyn löytyminen parantaisi suuresti Etelä-Afrikan energiavarmuutta. Yhtiön mukaan ympäristöhaitat pyritään estämään tai minimoimaan.
 Ympäristöjärjestöt vetoavat energiayhtiöihin, että ne lopettaisivat uusien öljyesiintymien etsinnän kokonaan. Muuten ilmastonmuutoksen hillintään tähtääviä päästötavoitteita ei järjestöjen mukaan ainakaan saavuteta.
 Aiemmin tänä vuonna Hollannissa  oikeus määräsi  Shellin leikkaamaan hiilidioksidipäästöjään 45 prosenttia vuoteen 2030 mennessä. Shell on verotussyistä siirtämässä pääkonttorinsa Haagista Lontooseen ja pudottamassa nimestään Hollantiin viittaavan Royal Dutch -etuliitteen.
 Lue lisää:
 Tutkimus: Öljyesiintymien etsinnässä käytettyjen äänitykkien melu vahingoittaa valaita
 Shell, Hollanti, Saksa ja moni muu joutuu muuttamaan tosi nopeasti ilmastotekojaan – yksi syy siihen on Sophie Backsen, 22, ja uppoava saari
 Mahdollisesti merkittävä ennakkopäätös: Hollannissa oikeus määräsi Shellin leikkaamaan merkittävästi nopeammin päästöjään
 Sijoittajat nousivat kapinaan energiayhtiö Shellin ilmastotavoitteita vastaan – vaativat tiukempia toimia hiilidioksidipäästöjen vähentämiseksi

Shellin öljynetsintä Etelä-Afrikan rannikolla suututti asukkaat: "Kaikki meren eliöt kuolevat"


Summary: Sotilaspastorin työ poikkeaa monessa mielessä tavallisen seurakuntapapin tehtävistä. Oma paikka pitää selvittää, ja sotilaallisuus kulkee papin työn rinnalla.

Kun Lappeenrannan Maasotakoululle haettiin sotilaspastoria, Aki Lasonen työskenteli vielä seurakuntapappina Lappeenrannassa.
 Armeijan papiksi hakeminen poikkesi aiemmista rekrytoinneista. Lasosen piti esimerkiksi läpäistä 12 minuutin cooperin juoksutesti.
 — Eipä ole aiemmissa seurakuntarekryissä laitettu juoksemaan, Lasonen kertoo.
 Maasotakoulun Lappeenrannan toimipisteessä palvelee noin 260 henkilöä. Määrä on papille hyvin inhimillinen. Normaalisti seurakunnassa voi olla tuhansia ihmisiä, mutta sotilaspastorilla on mahdollisuus tulla aidosti tutuksi työtovereidensa kanssa.
 Nykyisin sotilaspappeja on Suomessa yhteensä 20–30 eri joukko-osastoissa ja hallintoyksiköissä. Viime sotien aikaan  pappeja oli jopa 500.
 Armeijassa sotilaspastori on osa joukkoa. Myös pappi pukeutuu maastopukuun tai harmaaseen M58-pukuun ja suorittaa kuntotestit. Kuvassa Aki Lasonen joulukirkossa. Kari Saastamoinen / Yle
 Sodan aikana sotilaspappien tehtäviin kuuluivat esimerkiksi kaatuneiden huolto ja sankarihautaaminen.
 Lue lisää:  Sotilaspastorit välittivät elämän sanaa kuoleman keskellä
 Alussa uuden oppimista
 32-vuotias Aki Lasonen aloitti Maasotakoulun sotilaspappina viime heinäkuussa.
 Seurakunnassa papilla on selkeä rooli ja oma paikkansa. Pappi esimerkiksi siunaa arkun takana ja kastaa lapsen kastemaljan äärellä.
 Myös sotilaspastorilla on perinteisiä työtehtäviä, kuten esimerkiksi varusmiehille oppituntien pitäminen, maastohartaudet ja jumalanpalvelukset.
 Toinen puoli työtä vaatii enemmän aikaa ja tutustumista. Lasonen pyrkii tulemaan työkavereilleen tutuksi. Sen hän tekee istumalla samaan kahvipöytään ja juttelemalla.
 — En ota itse hengellisiä teemoja esille, jos juttelemaan tullut ei ota itse niitä esille. Keskusteluissa mennään aina juttelemaan tulleen ehdoilla, Lasonen sanoo.
 Juttukaveri työyhteisölle
 Uusi sotilaspastori on otettu Maasotakoululla vastaan hyvin. Aki Lasosen on kuitenkin pitänyt pohtia omaa rooliaan ja raivata sille tilaa.
 Työssä on oltava sosiaalisesti rohkea, jotta uskaltaa mennä mukaan sellaiseenkin kahvipöytään, jossa kaikki muut ovat jo valmiiksi tuttuja.
 Lasonen lähestyy kollegoitaan aina tavallisena ihmisenä ja kysyy ensimmäisenä mitä kuuluu.
 — Toivon, että työkaverit ajattelevat, että tuo on Aki. Hän on meidän pappimme ja meitä varten täällä, Lasonen sanoo.
 Sotilaspastorin työ on hyvin sosiaalista. Aki Lasonen nauttii ihmisten seurasta, mutta kertoo olevansa enemmän kuuntelija kuin äänekäs showmies.  Kari Saastamoinen / Yle
 Sotilaspastorin kanssa saa jutella mistä tahansa. Osa kaipaa keskustelukumppania, kun elämässä on vaikeaa. Toinen haluaa kertoa iloisista asioista, esimerkiksi lapsen syntymästä.
 Kaikki keskustelut ovat luottamuksellisia.
 Nykyajan työelämässä paineet voivat kasvaa suuriksi. Silloin sotilaspastori pyrkii muistuttamaan tärkeistä arvoista
 — Puhun mielelläni armollisuudesta itseä ja toisia kohtaan. Kenenkään arvo ei liity siihen, miten työssä suoriutuu, kuinka tehokas on tai väsyykö työn paineessa. Armo ja arvo ovat ydinviesti, Lasonen kerto.
 Hengellisyyttä kirkon penkistä
 Aki Lasonen opiskeli papiksi, koska koki kutsumusta ja hengellistä kiinnostusta. Myös teologiset kysymykset ja kristinusko kiinnostivat akateemisesta näkökulmasta.
 Armeijassa Lasonen palveli varusmiespappina. Omat varusmiesajat antoivat kipinän myös sotilaspastorin työlle.
 Sotilaspastori Aki Lasonen aloittaa keskustelut kysymällä mitä kuuluu: "Toivon, että papille voi vastata muutakin kuin perinteisen ihan hyvää." Kari Saastamoinen / Yle
 Sotilaspastori ei ole joka päivä suurten teologisten kysymysten äärellä, mutta hengellisyys on pohjavire kaikessa työssä. Myös sotilaan etiikan kysymykset oikeasta ja väärästä osuvat lähelle Lasosen kiinnostuksen kohteita.
 Lasonen nauttii jumalanpalvelusten pitämisestä ja saarnoista, mutta ei harmittele sitä, että kirkolliset toimitukset ovat uudessa työssä pienemmässä osassa. Se on antanut myös tilaa vaalia omaa hengellisyyttä.
 — Seurakuntatyössä hengellisyyttä söi koko ajan kuormasta. Nyt menen itse mielelläni sunnuntaisin kirkkoon jumalanpalvelukseen, Lasonen sanoo.
 Sotilaspastori voi pitää hartauden tai jumalanpalveluksen esimerkiksi metsäkirkossa, joka on samalla hetki rauhoittua: “Saan usein palautetta, että tämä oli hyvä hetki, vaikka ei olisikaan perinteinen kirkossa kävijä.” Kari Saastamoinen / Yle

Sotilaspastori Aki Lasonen kysyy aina mitä kuuluu, mutta toivoo vastaukseksi muuta kuin "Ihan hyvää"


Summary: Inarin kunnassa on eristyksissä tällä hetkellä 65 henkilöä, joista noin puolet ovat ulkomaalaisia. Kunnan johtava lääkäri Outi Liisanantti kertoo, että koronapositiivisia ulkomaalaisia matkailijoita on lähtenyt Suomesta kesken karanteenin.

Matkailijat ovat täyttäneet Inarin kunnan joulunpyhien aikaan, ja uusia positiivisia koronatapauksia on ollut päivittäin 5–10. Matkailijoita on määrätty karanteeniin, mutta kaikki eivät ole noudattaneet ohjeistuksia, kertoo Inarin kunnan johtava lääkäri  Outi Liisanantti.
 – Omat haasteensa on aiheuttanut ulkomaalaisten matkailijoiden kurittomuus. Heillä on ollut haasteita noudattaa eristys- ja karanteeniohjeita, ja he ovat karanneet maasta kesken eristyksen. Se on myös työllistänyt meidän henkilökuntaa.
 Liisanantti kertoo, että suomalaiset koronapositiiviset matkailijat ovat ottaneet hyvin vastaan tiedon karanteenista ja ovat olleet yhteisymmärryksessä ja kärsivällisiä. Myös matkailuyrittäjät ovat olleet valmiita yhteistyöhön, jotta saadaan selville karanteenista karanneiden matkailijoiden olinpaikka.
 – Eristyksissä on 65 henkilöä, joista noin puolet ulkomaalaisia turisteja. Tämä on äärimmäisen kuormittavaa kunnalle, kertoo Liisanantti.
 Haasteita tuottaa myös ulkomaalaisten matkailijoiden paluumatka kotimaahan karanteenin jälleen, sillä kansainvälisten lentojen määrä on vähentynyt.
 Myös kotimaisia matkailijoita on vaikea saada kotikuntiinsa viettämään karanteenia, sillä Inarin kunnassa on vain yksi koronasuojavarustein varusteltu taksi. Kunnan vuokra-autokapasiteetti on myös käytetty, eikä autoja ole saatavilla, selventää Liisanantti.
 Noin 80 ulkomaalaista matkailijaa vietti joulunsa Lapissa eristyksissä
 Suomessa on vastikään kiristetty  koronarajoituksia.  Liisanantti muistuttaa, etteivät kaikki noudata eristys- ja karanteeniohjeita, vaan jatkavat juhlintaa mökeissä. Hän toivoisi kaikkien noudattavan annettuja ohjeita.
 Noin 80 ulkomaalaista matkailijaa vietti joulunsa Lapissa eristyksissä. Kunnilla on ollut iso työ löytää riittävästi eristystiloja. Jotkut eristykseen määrätyistä ovat myös piilotelleet viranomaisilta.
 Ulkomaalaisten matkailijoiden tartuntojen osuus kaikista Lapin sairaanhoitopiirin tartunnoista on ollut noin 15 prosenttia.
 Lue lisää:   Rovaniemelle aiheutuu kymppitonnien lasku eristystiloista – joulumatkailijoiden tartunnat ovat olleet työläitä ja kalliita Lapin kunnille
 Yle ei tavoittanut poliisia kommentoimaan, kuinka paljon poliisi on saanut ilmoituksia karanteenirikkomuksista.

Inarissa kaikki matkailijat eivät ole noudattaneet karanteenisääntöjä, vaan ovat lähteneet luvatta takaisin kotimaahan


Summary: Afrikan sarvessa sijaitsevassa Somaliassa on viime päivinä seurattu kahden viranhaltijan riitelyä. Nyt asiaan on puuttunut Yhdysvallat. Maa kehottaa Somalian presidenttiä ja pääministeriä sopimaan riitansa.

Somalian presidentti  Mohamed Abdullahi Mohamed  on erottanut maan pääministerin  Mohamed Hussein Roblen  virasta.
 Pääministerin erottaminen on kiristänyt entisestään jännitteitä maassa, jossa on jo pitkään kiistelty vaalien järjestämisestä ja vallan siirtämisestä uudelle presidentille.
 Presidentti Mohamed Abdullahi Mohamed, joka tunnetaan myös nimellä  Farmajo , erotti pääministerin ja merivoimien komentajan maanantaina.
 Maanantaina pääministeri Roble syytti presidenttiä vallankaappausyrityksestä. Aiemmin Roble syytti presidenttiä vaalien sabotoimisesta.
 Myös Somalian apulaistiedotusministeri  Abdirahman Yusuf Omar Adala  sanoi, että pääministerin erottaminen merkitsee epäsuoraa vallankaappausta.
 Roblen mukaan virasta erottaminen rikkoo maan perustuslakia.
 – Pääministeri on sitoutunut siihen, ettei kukaan estä häntä suorittamasta velvollisuuksiaan vaalien järjestämiseksi ja rauhanomaisen vallansiirron takaamiseksi, Roble julkaisemassa lausunnossa todetaan.
 Lausunnon mukaan Roble jatkaa pääministerin tehtävissä erottamisesta huolimatta.
 Roble määräsi maanantaina myös armeijaa ottamaan vastaan käskyjä suoraan häneltä eikä presidentiltä.
 Korruptiosyytöksiä ja maakiista
 Somalian pääministeri Mohamed Hussein Roble puhuu Mogadishun parlamentissa Somaliassa 10. helmikuuta. Yusuf Warsame / EPA
 Pääministerin ja preisdentin välinen riita liittyy maakiistaan. Presidentti syyttä pääministeriä armeijan omistaman maan anastamisesta.
 Sunnuntaina pääministeri Roble erotti Somalian puolustusministerin  Hassan Mohomed Amardanben.
 Presidentti Farmajo syyttää Roblea korruptiosta ja väittää Roblen sekaantuneen tutkintaan.
 – Pääministeri on painostanut puolustusministeriä tutkinnassa, joka koskee takavarikoituja valtion maita, Farmajon maanantaina julkaistussa lausunnossa todetaan.
 Ajautuuko Somalia levottomuuksiin?
 Yhdysvaltain suurlähetystö ilmaisi maanantain huolensa Somalian tilanteesta ja kehotti Somalian johtoa ratkomaan syntyneet jännitteet.
 Somalian vakautta heikentää se, että vaaleja yritetään järjestää samalla kun maassa kytee jihadistiliikkeiden kapina.
 Vaaleja on lykätty useiden kuukausien ajan.
 Huhtikuussa hallituksen kannattajat ja opposition edustajat  ottivat yhteen maan  pääkaupungissa Mogadishussa. Tulituksen syynä oli Farmajon ilmoitus presidentin toimikauden omavaltaisesta pidentämisestä kahdella vuodella ilman vaaleja.
 Levottomuudet rauhoittuivat vasta, kun Farmajo peruutti toimikauden pidentämisen ja ilmoitti pääministeri Roblelle äänestyksen aikatauluista.
 Lokakuussa presidentti ja pääministeri sopivat vaaliprosessin nopeuttamisesta.
 Länsi huolissaan vaalien viivästymisestä
 Somaliassa vaalit noudattavat monimutkaista kaavaa, jossa klaaneja edustavat 30 000 henkilöä valitsee 275 kansanedustajaa parlamentin alahuoneeseen. Lisäksi pidetään osavaltioiden paikalliset vaalit, joissa päätetään edustajista, jotka valitsevat senaattorit ylähuoneeseen.
 Parlamentin alahuone ja ylähuone valitsevat yhdessä seuraavan presidentin.
 Ylähuoneen vaalit ovat päättyneet kaikissa osavaltioissa ja alahuoneen parlamenttiedustajien äänestys alkoi marraskuun alussa.
 Uuden presidentin nimittämiseen näyttää olevan vielä pitkä matka, mikä kiristää Somalian suhteita länsimaisiin liittolaisiin.
 Yhdysvallat ilmaisi sunnuntaina olevansa syvästi huolissaan jatkuvista viivästyksistä ja sääntöjenvastaisista menettelyistä, jotka ovat heikentäneet vaaliprosessin uskottavuutta.
 27.12 klo 15.57. Lisätty pääministerin määräys armeijalle.

Somalian pääministerin ja presidentin välit huononivat kertaheitolla – virkamiesten riitely voi lisätä jännitteitä koko Afrikan sarvessa


Summary: Edellisen kerran miljardin dollarin rajan ylitti Star Wars: The Rise of Skywalker -elokuva. Se sai ensi iltansa vuonna 2019, ennen koronapandemiaa.

Supersankarielokuvasta  Spider-Man: No Way Home  on tullut ensimmäinen koronapandemian aikana julkaistu elokuva, joka on kerännyt maailmanlaajuisesti miljardin dollarin (880 miljoonan euron) lipputulot. Asiasta kertoo muun muassa  BBC .
 Elokuva sai ensi-iltansa joulukuun puolivälissä, joten se on myös yksi nopeiten miljardin dollarin rajapyykin ylittäneistä elokuvista.
 Spider-Man-elokuva on samalla vuoden katsotuin elokuva maailmassa. Se päihitti kiinalaisen Korean sotaan sijoittuvan  The Battle at Lake Changjin  -elokuvan, joka on kerännyt lipputuloja yli 900 miljoonaa dollaria.
 Edellinen yli miljardi dollaria kerännyt elokuva oli vuonna 2019 julkaistu  Star Wars: The Rise of Skywalker . Korona-aikana yksikään Hollywood-elokuva ei ole päässyt lähellekään samanlaisia tuloja.
 Lähimmäksi on yltänyt tänä vuonna ensi-iltansa saanut James Bond -elokuva  No Time to Die , joka keräsi maailmanlaajuisesti 774 miljoonan dollarin tulot.
 Myös Suomessa  Spider-Man: No Way Home  on kiinnostanut yleisöä, ja se oli  Suomen Elokuvasäätiön mukaan  joulun katsotuin elokuva. Spider-Manin taivalta Suomessa hidastavat kuitenkin uudet koronarajoitukset, jotka ovat sulkemassa elokuvateattereita eri puolilla Suomea, muun muassa  pääkaupunkiseudulla .
 Lue myös:
 Elokuvateatterit menevät kiinni ensi viikolla pääkaupunkiseudulla – Finnkinon johtaja: “Tällä on isot taloudelliset vaikutukset”
 Kiina pyrkii myös elokuvan suurvallaksi – isänmaallinen sotaelokuva pesee lipputuloissa uudet Bondit ja Marvelit mennen tullen

Spider-Man-elokuvalle ennätystulos lippuluukuilla: ylitti ensimmäisenä korona-ajan elokuvana miljardin dollarin rajapyykin


Summary: Auto- ja kuljetusalan edunvalvoja AKT aloittaa huomenna aamukuudelta vuorokauden mittaisen mielenilmauksen satamissa, koska saarto Keitelettä vastaan yritettiin murtaa. Elinkeinoelämän keskusliiton mukaan yhtä yritystä koskeva riita pysäyttää likipitäen koko ulkomaankaupan.

Auto- ja kuljetusalan työntekijäliitto (AKT)

Saarron murtoyrityksistä suuttunut Auto- ja kuljetusalan työntekijäliitto AKT aloittaa tiistaina vuorokauden mittaisen työnseisauksen Suomen satamissa aamulla kello 6.
 Mielenilmaisun aikana työntekijät, jotka tekevät työtä satamaoperaattorien ja AKT:n ahtausalan työehtosopimuksen piirissä, pidättäytyvät työstä.
 Syy mielenilmaisulle juontaa juurensa kiistaan Keitele Groupin työehtosopimuksesta.
 AKT käynnisti viime viikon tiistaina saarron Keitelettä vastaan tukeakseen Teollisuusliiton työehtosopimusneuvotteluja yhtiön kanssa. Saarron aikana AKT:n jäsenet eivät käsittele Keitele Groupin tuotteita Suomen satamissa.
 AKT perustelee huomisen työnseisaustaan sillä, että Keiteleen vastaista saartoa on yritetty murtaa Valkon satamassa Loviisassa joulun alla.
 EK suree ulkomaankauppaa, Metsäteollisuus myös mainehaittaa
 Huomenna alkava AKT:n tukilakko pysäyttää Suomen kaikki satamat, sanoo Elinkeinoelämän keskusliitto. Sen mukaan lakko kohdistuu varsinaisen riidan kannalta täysin ulkopuolisiin suomalaisiin yrityksiin. Tämä osoittaa maamme työrauhalainsäädännön heikkouden, EK tähdentää.
 Yhtä yritystä koskevan työriidan seurauksena maamme lähes koko ulkomaankauppa pysäytetään, EK tiedotti tuoreeltaan AKT:n kerrottua aikeistaan.
 Satamien kautta kulkee EK:n mukaan päivittäin 350 miljoonan euron arvosta tavaraa.
 Myös  Metsäteollisuus  pitää AKT:n toimintaa vastuuttomana ja lakosta aiheutuvia haittoja suhteettomina.
 Välittömän haitan lisäksi tulee mainehaitta, josta kansainvälinen kilpailukyky ja koko Suomen kansantalous kärsivät, kuittaa Metsäteollisuus.
 Sekä Metsäteollisuus että EK vaativat painokkaasti työrauhalainsäädännön uudistamista.

Saarron murtoyrityksistä suivaantunut AKT seisauttaa satamat – EK ja Metsäteollisuus: Kohtuutonta, haitat ovat suhteettomat


Summary: Arkea maailmalta: Neljä vuotta Afrikassa olivat suureksi osaksi mahtavia, mutta välillä ärsyttäviä, kirjoittaa Ylen Afrikan-toimittaja Liselott Lindström viimeisessä kolumnissaan.

NAIROBI  Afrikka-journalismia kritisoidaan usein negatiivisten stereotypioiden pönkittämisestä, joten sen kunniaksi päätän viimeisen kolumnini tässä hengessä.
 Afrikan-toimittajan työ oli unelmatyöni, josta nautin suuresti neljän vuoden ajan. Tässä kuitenkin lista asioista, joita en tule kaipaamaan.
 Paperisota
 Afrikkalaiset rakastavat byrokratiaa: papereita, lupalappuja, leimoja ja kaavakkeita. Mitä monimutkaisempia, sen parempi.
 Minulta on mennyt vuosien varrella viikkoja ellei kuukausia työaikaa erilaisiin lupiin, akkreditointeihin ja viisumihakemuksiin.
 Kaikissa Afrikan maissa on omat kommervenkkinsä. Esimerkiksi Etiopiassa akkreditointi eli toimittajan työskentelylupa saattaa jäädä saamatta, jos ei tiedä, että jonkun pitää kiikuttaa fyysisesti paperit maan ulkoministeriöstä mediavirastoon.
 Afrikkalaiset vannovat muutenkin lupien nimeen. Moni ei uskalla antaa edes haastattelua, ennen kuin on saanut siihen luvan esimieheltään, tämän vaimolta, tädiltään ja mielellään tädin vuoheltakin.
 Minulta meni moni haastattelu tämän takia sivu suun. Välillä tartuin valkoisiin valheisiin ja vakuutin, että lupa kuvaamiseen on.
 Kun tein sen itseluottavaisesti, vastapuoli saattoi unohtaa kysyä, missä lupalappu oli ja keneltä.
 Kivaa on, että tavalliset ihmiset puhuvat kuitenkin arastelematta ja mielellään kameralle.
 Luokkaerot
 Kenian pääkaupungissa Nairobissa sanotaan, että kenialaiset voi jakaa kahteen kastiin: heihin, joilla on kotiapulainen ja heihin, jotka työskentelevät kotiapulaisina.
 Tuloerot ovat valtavia. Afrikkalainen keskiluokka on konseptina myytti. Rikkaat ovat todella rikkaita, eivätkä köyhät pysty edes työtä tekemällä elättämään perheitään.
 Luottotaksikuskini kertoi, että hän jää hädin tuskin plussalle ajaessaan Uberia. Hän tekee sen silti, koska ei kestä olla joutilaana.
 Korruptio taas on niin arkipäivää kenialaisille, että kukaan ei yllättynyt, kun presidentti  Uhuru Kenyattan   nimi nousi esiin  veroparatiisivaroja paljastaneissa Pandoran papereissa. Suurempi uutinen monille olisi ollut, jos häntä ei olisi niistä löytynyt.
 Kenialaiset eivät osaa sanoa ei
 Kyllä se varmasti onnistuu! Kyllä, olemme saaneet luvan! Helposti se hoituu!
 Opin nopeasti, että vaikka kysyisin suoraan, kenialainen kertoo mieluummin valkoisen valheen kuin totuuden.
 Totuus on yleensä, että asia ei onnistu eikä lupaa ole saatu, mutta kenialainen ei halua tuottaa pettymystä.
 Se ärsytti ja hämmensi minua, kunnes opin, mitä “kyllä järjestyy” milloinkin tarkoittaa.
 Kun ystäväni kysyi, miksi hänen pomonsa oli vakuuttanut kokouksessa, että asiaa selvitellään, vaikka oli aiemmin tyrmännyt saman asian, vastaus oli: "Kulttuuriimme ei kuulu sanoa niin. Pitää olla positiivinen!"
 Kuumuus
 Olin syksyllä kaksi viikkoa Mombasassa kuvaamassa dokumenttia. Kenian rannikko on ihana mutta myös todella kuuma.
 Kun kiertää päivät pitkät kamera kädessä, tulee todella hiki ja väsymys. Siinä tulee ikävä sekä Nairobia että lopulta myös Suomen syksyä.
 Nairobissa ilmasto on mahtava. Kaupungin nimi tulee maasai-kielestä ja tarkoittaa kylmää vettä. Useimmiten on lämmintä mutta ei liian kuumaa, kosteaa mutta ei liian tukalaa.
 Kuka nyt rantoja ja palmuja kaipaa, kun on noin 25 astetta ja kukkivia puita lähes ympäri vuoden?
 Vatsavaivat
 Kuin ihmeen kaupalla olen onnistunut välttämään malarian, eikä minulla ole ollut pandemian aikana edes flunssaa.
 Loisia olen keräillyt sitäkin enemmän. Kenian-kämppikseni mukaan olen kuin keski-ikäinen mies, joka menee lääkäriin vasta, kun on kuolemaisillaan.
 Esimerkiksi viime syksyn Kongon-reissuni jälkeen ajattelin olevani vain väsynyt, kun nukahdin istualtani töitä tehdessäni. Kämppikseni pakotti minut lopulta lääkäriin, joka löysi kehostani sekä vakavan amebiaasin että helikobakteerin. Ei ihme että vähän väsytti.
 Näiden lisäksi olen ehtinyt tutustua bilhartsiaan, muutamaan ruokamyrkytykseen ja pieneen kaveriin nimeltään  blastocystis hominis .
 Olisin tietenkin voinut jättää matkustamatta pitkin Kongojokea, melomatta Niilin koskissa Ugandassa ja jättää raa’at lihat Etiopiassa syömättä. Mutta ikinä en vaihtaisi näitä pois.
 Ylen kirjeenvaihtajien ja avustajien juttusarjassa tartutaan puheenaiheisiin eri puolilla maailmaa Italia:  Rooma pyysi asukkaita jättämään joululahjat paketoimatta – jätevuoriin turtuneet kaupunkilaiset suuttuivat Viro:  Virossa jopa eläkeikäinen voi harrastaa seksiä 14-vuotiaan kanssa – nyt laki on vihdoin muuttumassa Yhdysvallat:  10 vuotta Yhdysvaltain pääkaupungissa – näitä asioita olen oppinut arvostamaan ja karsastamaan Washingtonissa
 Lue Liselott Lindströmin parhaita juttuja:
 Kännykkäsi ei toimi ilman metallia, jota 13-vuotias DieuDonné kaivaa työkseen – Koboltin metsästys on karua bisnestä, ja Suomi on siinä iso tekijä
 “Pelkäämme, että he tulevat takaisin tappamaan meidät kaikki” – Ylen kuvat näyttävät Tigrayn sodan julmuuden Etiopiassa
 Ihmiskunnan alkukodissa on pian mahdotonta elää –  Ilmastonmuutos on tekemässä Kenian Turkanasta ikivanhan kulttuurin haudan
 Etelä-Afrikassa metsästäjä saa rahalla haluamansa saaliin – kirahvi kaatuu tuhansilla euroilla ja sarvikuono kymmenillätuhansilla
 Ranskalaisyhtiön öljyputki uhkaa harvinaisten apinoiden kotimetsää Ugandassa – Simon Azaria pelkää lastensa kuulevan siitä vain tarinoissa

Kenialaiset eivät osaa sanoa ei ja muita asioita, joita en jää Afrikasta kaipaamaan


Summary: Lumihiutaleen päivystäjille kertyi noin 450 tehtävää viiden päivän aikana. Marko Laineella on takanaan jo 24 joulupäivystystä Operaatio Lumihiutaleessa.

Autoliiton Operaatio Lumihiutale on jälleen auttanut maanteiden joulumatkaajia. Autoliitosta kerrotaan, että alustavien tietojen mukaan tehtäviä oli joulun aikaan hieman enemmän kuin viime vuonna, mutta vertailussa on alueellisia eroja.
 Esimerkiksi Oulun seudulla reilun viikon aikana kertyi kuudelle päivystäjälle vain noin kymmenen tehtävää. Se on selvästi vähemmän kuin tavallisesti, kertoo Autoliiton Oulun osaston puheenjohtaja  Marko Laine .
 – Nyt oli poikkeuksellisen rauhallinen joulu, ja olimme varautuneet useampiin tehtäviin, mutta matkaajat ovat päässeet hyvin perille.
 Oulun seudulla päivystäjiä työllistivät rengasrikot, sähköviat ja apukäynnistykset, joista yksi osui Laineen kohdalle aattoiltana. Samalla päivystäjän harvinainen joulusuora jäi taas haaveeksi, kun jouluaterian ja -saunan jälkeen oli tarkoitus alkaa jakaa lahjoja.
 – Just silloin tuli hälytys noin puolen kilometrin päähän. Siinä meni sitten noin vartin verran, tuumaa kempeleläinen Laine, jolla on takanaan jo 24 joulupäivystystä Autoliiton Operaatio Lumihiutaleessa.
 Lumihiutale auttaa myös uuden vuoden matkaajia
 Autoliiton mukaan jouluna ja sitä edeltävinä päivinä tehtäviä oli noin 30 prosenttia enemmän kuin viime vuonna.
 Operatiivisen päällikön  Lauri Oksasen  mukaan Lumihiutaleen päivystäjille kertyi noin 450 tehtävää, kun tarkastellaan viiden päivän ajanjaksoa 22. päivä joulukuuta alkaen.
 Oksanen on hieman yllättynyt kasvaneesta tehtävämäärästä, koska joulu sijoittui tänä vuonna viikonloppuun ja koronatilannekin on kehittynyt marras-joulukuussa taas huonompaan suuntaan.
 – Viime vuonna ei kuitenkaan vielä ollut rokotteita käytössä, minkä uskon näkyvän tämän joulun liikenteessä ja edelleen tehtävämäärissä, Oksanen arvioi.
 Kotitestit  ovat myös löytäneet tiensä viime viikkoina kaupaksi ja käyttöön, mikä myös on saattanut helpottaa ihmisten matkapäätöksiä.
 Operaatio Lumihiutale alkoi joulukuun 18. päivä ja jatkuu 2. päivä tammikuuta saakka. Autoliiton yli sata vapaaehtoista auttavat autoilijoita eri puolilla Suomea jo 53:tta kertaa.

Autoliiton kokeneen päivystäjän joulusuora ateria–sauna–lahjat oli vihdoin toteutua, mutta sitten lahjojen jakaminen vaihtui hälytystehtävään


Summary: Kaakkois-Suomessa on tehty useita asuntomurtoja, joiden poliisi epäilee liittyvän toisiinsa. Nyt poliisilla on kolme epäiltyä.

Kaakkois-Suomen poliisi kertoo ottaneensa kiinni kolme asuntomurroista epäiltyä miestä.
 Keski-ikäisten miesten epäillään murtautuneen 20. joulukuuta Kotkan Hirssaaressa sijaitsevaan omakotitaloon ja huumanneen talossa olleet kaksi koiraa lääkeaineilla.
 Rikoskomisario  Kai Virtanen  kertoo, että talosta vietiin irtainta tavaraa, muttei yksilöi omaisuutta enempää. Murto tapahtui keskellä päivää.
 Miehet otettiin kiinni keskiviikkona 22. joulukuuta ja vangittiin käräjäoikeuden päätöksellä lauantaina 25. joulukuuta. Poliisi epäilee miehiä törkeästä varkaudesta ja eläinsuojelurikoksesta.
 Rikoskomisario Virtanen kertoo, että ulkomailta tulleet miehet eivät asu Suomessa.
 Useita murtoja Kaakkois-Suomessa
 Kaakkois-Suomen alueella on tehty useita asuntomurtoja loppusyksyn ja joulukuun aikana. Murtoja on Kaakkois-Suomen poliisin mukaan ennen joulukuuta tehty Kotkan, Pyhtään, Miehikkälän, Savitaipaleen ja Lappeenrannan alueilla.
 Rikosylikonstaapeli  Jarmo Rahkola  Kaakkois-Suomen poliisilaitokselta  kertoi viime viikolla , että asuntomurtoja on viime aikoina ollut erityisesti Pyhtään, Kotkan ja Haminan alueilla Etelä-Kymenlaaksossa. Poliisi epäilee, että vangitut miehet ovat syyllistyneet joulukuun aikana tehtyihin murtoihin.
 Yhteistä teoille on ollut, että tekijät ovat saattaneet jättää ajoneuvonsa lähistölle ja kävelleet tekopaikalle. Tapahtuma-aika on ollut arvion mukaan usein aamupäivä.
 Lue lisää:   Kaakkois-Suomessa liikkuu nyt asuntoihin murtautuvia hiippareita – poliisit kertovat, miten jouluna kannattaa toimia, jos ei ole kotona

Varkaat murtautuivat omakotitaloon ja huumasivat asukkaan koirat – Kymenlaakson murtovyyhdistä epäillään ulkomailla asuvia miehiä


Summary: Kuopio tanssii ja soi ry aloittaa alkuvuodesta uuden toiminnanjohtajan rekrytoinnin. Tehtävässä elokuussa 2021 aloittanut Johanna Rajamäki ei jatka enää joulukuun jälkeen tehtävässä.

Kuopio tanssii ja soi -yhdistys kertoo tiedotteessaan, että toiminnanjohtaja  Johanna Rajamäki  ei jatka enää joulukuun 2021 jälkeen tehtävässään. Rajamäki aloitti yhdistyksen toiminnanjohtajana tämän vuoden elokuussa.
 – Syksyn festivaalin myötä minulle selvisi, että tämän työn hoitaminen vaatii enemmän ympärivuotista läsnäoloa Kuopiossa kuin mitä olin odottanut. Päätos oli erittäin vaikea, Rajamäki kommentoi tiedotteessa.
 Väliaikaisena toiminnanjohtajana toimii tuottaja  Sirpa Miettinen .
 Yhdistyksen puheenjohtaja  Mika Sutinen  kertoo tiedotteessa Johanna Rajamäen lähdön olevan heille menetys.
 – Olemme käyneet tilanteesta keskustelua eikä hänen päätöksensä tullut lopulta yllätyksenä. Päätös on tehty hallitusti ja yhdessä Kuopio Tanssii ja Soi:n hallituksen kanssa, Sutinen sanoo tiedotteessa.
 Hänen mukaansa ensi kesän Kuopio tanssii ja soi -tapahtuman pohjatyöt on jo tehty ja saatetaan loppuun  Riku Lehtopolun , Sirpa Miettisen ja ammattitaitoisen tiimin käsissä. Uuden toiminnanjohtajan rekrytointi aloitetaan 2022 alkuvuodesta.
 – Tämänhetkinen oletuksemme on, että uusi toiminnanjohtaja voisi aloittaa heti kesän jälkeen, toki sillä tavoitteella että hän pääsisi mukaan seuraamaan tapahtuman rakentumista jo keväällä edes välimatkan päästä, Mika Sutinen kirjoittaa.
 Aiheesta aiemmin:
 Kuopio tanssii ja soi -festivaalin uusi toiminnanjohtaja Johanna Rajamäki haluaa eroon nykytanssin pölyisyydestä ja tuoda tanssin lähelle ihmisten arkea

Kuopio tanssii ja soi aloittaa alkuvuodesta 2022 uuden toiminnanjohtajan etsinnän – Johanna Rajamäki ei jatka tehtävässä